text:
28 luglio 2007
Il Gjal ti mostre la Lenghe
Vuê al tache il Festival di Maian: inaugurazion aes 18.00 in place!
O aprofiti par fâ cualchi ringraziament:
a Daniele Stefanutti e a Marco Serafini che a àn decidût e mi àn domandât di preparâ un "spazi dedicât" par promovi l'ûs de lenghe furlane dentri de Mostre dal Festival, là sù des scuelis: o vin preparât une zone specifiche cul jutori di Regjon-Silce, Arlef, Provincie di Udin, Universitât dal Friûl-Cirf, CFL2000, Aziendis Sanitariis 4 e 5, Comun di Tavagnà, La Patrie dal Friûl, Glesie Furlane, Societât Filologjiche Furlane, Istitût Ladin Furlan "pre Checo Placerean", La Grame, Il Tomât di Buie, I colonos, Friulpoint, ILFurlanist, Fantats Furlans, Union Scritôrs Furlans, Radio Onde Furlane, Il Friuli, La Vita Cattolica, Radio Spazio, Il Diari, il Comitât 482, Roberto Ongaro, Dree Venier, Sandri Di Suald (Adsglen) e a mê sûr Sonia che mi à dât une man tal alestiment.
O ringrazii ducj chei che mi àn dade une man cu la lôr adesion.
Mi displâs che il Comun di Maian nol sedi presint ta chest spazi cul so sportel pe lenghe furlane: dut câs o podês cjatâlu intal pont informâtîf de aministrazion comunâl.
Par vignî a viodi, o vês di jentrâ in mostre, lâ a drete, fâ lis scjalis e o sês rivâts.
Us spieti ducj!
O aprofiti par fâ cualchi ringraziament:
a Daniele Stefanutti e a Marco Serafini che a àn decidût e mi àn domandât di preparâ un "spazi dedicât" par promovi l'ûs de lenghe furlane dentri de Mostre dal Festival, là sù des scuelis: o vin preparât une zone specifiche cul jutori di Regjon-Silce, Arlef, Provincie di Udin, Universitât dal Friûl-Cirf, CFL2000, Aziendis Sanitariis 4 e 5, Comun di Tavagnà, La Patrie dal Friûl, Glesie Furlane, Societât Filologjiche Furlane, Istitût Ladin Furlan "pre Checo Placerean", La Grame, Il Tomât di Buie, I colonos, Friulpoint, ILFurlanist, Fantats Furlans, Union Scritôrs Furlans, Radio Onde Furlane, Il Friuli, La Vita Cattolica, Radio Spazio, Il Diari, il Comitât 482, Roberto Ongaro, Dree Venier, Sandri Di Suald (Adsglen) e a mê sûr Sonia che mi à dât une man tal alestiment.
O ringrazii ducj chei che mi àn dade une man cu la lôr adesion.
Mi displâs che il Comun di Maian nol sedi presint ta chest spazi cul so sportel pe lenghe furlane: dut câs o podês cjatâlu intal pont informâtîf de aministrazion comunâl.
Par vignî a viodi, o vês di jentrâ in mostre, lâ a drete, fâ lis scjalis e o sês rivâts.
Us spieti ducj!
27 luglio 2007
Il Diari di Tosoni
Come ogni mês al è vignût fûr il Diari.
Par discjamâ une copie gratis, fracait achì.
26 luglio 2007
Rassegne stampe
25 luglio 2007
Compliments a Franco Maschio
Mi congratuli cun Franco Maschio, che al à vinçût il premi Merit Furlan.
23 luglio 2007
Lamborghini a Udin
Ve ca cualchi imagjin des Lamborghini a Udin. Un grazie a Venut che mi à mandât il video: e je une cerce, ma plui che buine!
Lamborghini a Udin
Caricato da friultv
E chescj ju ai fats jo a Maian: prime si partìs...
Lamborghini a Maian 1
Caricato da friultv
Dopo si torne...
Lamborghini a Maian 2
Caricato da friultv
E ae fin si salude ducj fin a la prossime volte!
Lamborghini a Maian 3
Caricato da friultv
Compliments inmò a chei che a àn lavorât par puartâlis a Maian.
Lamborghini a Udin
Caricato da friultv
E chescj ju ai fats jo a Maian: prime si partìs...
Lamborghini a Maian 1
Caricato da friultv
Dopo si torne...
Lamborghini a Maian 2
Caricato da friultv
E ae fin si salude ducj fin a la prossime volte!
Lamborghini a Maian 3
Caricato da friultv
Compliments inmò a chei che a àn lavorât par puartâlis a Maian.
22 luglio 2007
Lamborghini a Maian
Bon, va ben, o vês reson: o jeri un tic a plen, ma volêso meti la sodisfazion?
Compliments a Daniele, a Dario dai Ols e a dute la Pro Loco pe biele inizitive.
Compliments a Daniele, a Dario dai Ols e a dute la Pro Loco pe biele inizitive.
21 luglio 2007
Masse biel
Forsit lu ai za fat viodi, ma mi plâs masse e mi ricuarde robis masse bielis!
20 luglio 2007
Tiliment, a ce pont sino?
Nol è tant che o vin fevelât di Tiliment: us met chi il volantin de cunvigne di vinars ai 27 di Lui, inmaneade de Associazion Assieme per il Tagliamento.
Fracait la foto par viodi miôr.
Fracait la foto par viodi miôr.
19 luglio 2007
Ent pe protezion dai animâi
Vuê us presenti une associazion che si clame Enpa e che si ocupe di protezion dai animâi. Di Istât o sintìn di cjans che a vegnin sbandonâts su la strade di int che e à di lâ in feriis (cui saressino i bastarts?), ma la Enpa no viôt dome di cjans. Di fat l'om al è cussì coion che masse voltis nol à dûl e al maltrate ancje altris bestiis: provait a lei achì.
Us met achì i recapits de sede di Udin, cussì se o savês di int che e maltrate lis bestiis o podês segnalâ:
Enpa Udine
Via Savorgnana 20
33100 Udine (UD)
Tel. 0432/506607
Fax. 0432/506607
CCP. 17257338
O doprâ cheste modulistiche par fâ un espost.
Us met achì i recapits de sede di Udin, cussì se o savês di int che e maltrate lis bestiis o podês segnalâ:
Enpa Udine
Via Savorgnana 20
33100 Udine (UD)
Tel. 0432/506607
Fax. 0432/506607
CCP. 17257338
O doprâ cheste modulistiche par fâ un espost.
18 luglio 2007
Dimissions
Cheste e je la letare che o ai mandât in Comun:
Ae atenzion dal Sindic dal Comun di Maian
Dimissions di cjâf grup e president des comissions
Cun cheste letare o comunichi lis mês dimissions di cjâf grup dal grup consiliâr FI-AN-UDC e de presidence di dutis lis comission che o ai.
Lis motivazions a son avonde claris, almancul par me: dopo des umiliazions vudis pai fats ben cognossûts di ducj e dopo des elezions 2006 o vevi acetât cuintri voie la incarghe di cjâf grup, te sperance e ilusion che lis robis a podessin gambiâ. Cussì nol è stât e o preferìs passâ la man a cui che al vignarà dopo di me.
O resti conseîr comunâl di maiorance par rispiet dai eletôrs che mi àn dât fiducie cu la lôr preference.
Mandi
Christian Romanini
Ae atenzion dal Sindic dal Comun di Maian
Dimissions di cjâf grup e president des comissions
Cun cheste letare o comunichi lis mês dimissions di cjâf grup dal grup consiliâr FI-AN-UDC e de presidence di dutis lis comission che o ai.
Lis motivazions a son avonde claris, almancul par me: dopo des umiliazions vudis pai fats ben cognossûts di ducj e dopo des elezions 2006 o vevi acetât cuintri voie la incarghe di cjâf grup, te sperance e ilusion che lis robis a podessin gambiâ. Cussì nol è stât e o preferìs passâ la man a cui che al vignarà dopo di me.
O resti conseîr comunâl di maiorance par rispiet dai eletôrs che mi àn dât fiducie cu la lôr preference.
Mandi
Christian Romanini
17 luglio 2007
Scandai dal mês
Une novitât: cun vuê o screi la funzion dai scandais (te colone in bande a çampe). Il prin al è dedicât a la Zonte Comunâl. O podês dâ la vuestre preference dome a un dai components dal esecutîf: jo o ai za votât.
O vês timp fin ae fin dal mês.
ps: o speri che i interessâts a vedin il bon gust di no votâsi...
O vês timp fin ae fin dal mês.
ps: o speri che i interessâts a vedin il bon gust di no votâsi...
Fuarts chescj fantats furlans!
Ve chi lis fotos di sabide di sere a Sant Vît par Musikemate. A jerin ancje i Fantats Furlans cul lôr bancut. Luca (dongje di me cu la maiute nere) nus à clamâts par une minicerimonie di premiazion. O ai ancje protestât parcè che mi à improibît di partecipâ: uff, no dome minorizât dal pont di viste linguisti, ma cumò ancje discriminât tai quiz... :-P
Cun noaltris ancje il grant Aldo Rossi, un pêl mancul "fantat" ma pardabon masse fuart!
Cun noaltris ancje il grant Aldo Rossi, un pêl mancul "fantat" ma pardabon masse fuart!
Achì la foto di grup e cu la Ninine (di non e di fat): ma cui isal chel vuarp che al continue a dî che i zovins no son braurôs di jessi furlans?
Mandiiiiiiiii!
Mandiiiiiiiii!
16 luglio 2007
O soi publicist!
Lu comunichi cuntun tic di ritart parcè che lu ai savût dome vuê. Dai 28 di Jugn dal 2007 o soi iscrit al ordin dai gjornaliscj publiciscj regjonâl!
O soi propit content: o ringrazii dute la redazion dal setemanâl IL FRIULI e in particolâr il diretôr Giovanni Bertoli, il gno riferiment in redazion Alessandro Di Giusto curadôr de pagjine "Marilenghe" e Massimo Duca che 2 agns indaûr mi à presentât in redazion.
O dedichi cheste tape de mê vite a la mê famee e a pre Toni Beline, il gno diretôr da "La Patrie dal Friûl", vôs libare plui di me.
La sodisfazion e je inmò plui grande parcè che par deventâ publiciscj si scuen colaborâ cuntune testade gjornalistiche e scrivi un numar definît di articui che dopo a vegnin valutâts: jo o soi deventâ publicist scrivint dome par furlan e jessint paiât pal gno lavôr in marilenghe.
O pensi che cheste e sedi une buine rispueste par chei che a disin che il furlan nol covente, che nol è util o che e je dome une robe folcloristiche. Jo al è di plui di 2 agns che o ai decidût di pontâ la mê cariere professionâl su la lenghe furlane e cheste e je une altre tessarute che si zonte tal mosaic dal gno lavôr.
(cumò però o ai di lâ a paiâ la cuote anuâl di iscrizion al ordin... sigh) ;-)
O soi propit content: o ringrazii dute la redazion dal setemanâl IL FRIULI e in particolâr il diretôr Giovanni Bertoli, il gno riferiment in redazion Alessandro Di Giusto curadôr de pagjine "Marilenghe" e Massimo Duca che 2 agns indaûr mi à presentât in redazion.
O dedichi cheste tape de mê vite a la mê famee e a pre Toni Beline, il gno diretôr da "La Patrie dal Friûl", vôs libare plui di me.
La sodisfazion e je inmò plui grande parcè che par deventâ publiciscj si scuen colaborâ cuntune testade gjornalistiche e scrivi un numar definît di articui che dopo a vegnin valutâts: jo o soi deventâ publicist scrivint dome par furlan e jessint paiât pal gno lavôr in marilenghe.
O pensi che cheste e sedi une buine rispueste par chei che a disin che il furlan nol covente, che nol è util o che e je dome une robe folcloristiche. Jo al è di plui di 2 agns che o ai decidût di pontâ la mê cariere professionâl su la lenghe furlane e cheste e je une altre tessarute che si zonte tal mosaic dal gno lavôr.
(cumò però o ai di lâ a paiâ la cuote anuâl di iscrizion al ordin... sigh) ;-)
15 luglio 2007
Letare vierte dal prof. Gianfranco D'Aronco
Al è un periodi di letaris pesantis! Sabide il prof. Gianfranco D'Aronco al à publicât une letare vierte sul MV. Destinatari: Riccardo Illy.
Risultât? Vuê in prime pagjine, simpri sul MV, la rispueste di Illy.
Compliments al prof. Gianfranco D'Aronco: la rispueste di Illy mi semee une vore impuartante.
Risultât? Vuê in prime pagjine, simpri sul MV, la rispueste di Illy.
Compliments al prof. Gianfranco D'Aronco: la rispueste di Illy mi semee une vore impuartante.
14 luglio 2007
Robis di no crodi
Îr il MV al à publicât une mê letare par furlan. O ai rispuindût a un ciert Rimati che al veve scrit cualchi zornade prime a proposit di inglês e furlan. Tai coments us met lis dôs letaris.
13 luglio 2007
Vescul Fedêl e Straulin a Perpignan
"Il cîl" a Perpignan
Caricato da friultv
Marco nus mande chest video di Perpignan in France: esibizion dal vîf di Vescul, Fedêl e Straulin. La cjançon, riprendude cuntun videofonin, e je "Il cîl" di Loris Vescul.
Grazie a Marco pal contribût.
11 luglio 2007
Farcadice a Topolò
Come che us ai za anticipât, la tierce pontade di Farcadice, Umkomaas, e je pronte. Usgnot a Topolò la presentazion.
10 luglio 2007
Te Glesie Mari di Aquilee cul esempli di pre Toni
Glesie Furlane, la associazion di predis e laics che di agns si impegne par puartâ ancje te glesie la lenghe furlane, e ricuarde i Sants Ermacure e Fortunât, patrons dal Friûl.
Lu fasarà domenie ai 15 di Lui te Basiliche Mari di Aquilee aes 7 sore sere. La funzion e sarà celebrade di bonsignôr Adelchi Cabass vicjari gjenerâl de Diocesi di Gurize.
E sarà la ocasion no dome par memoreâ i doi martars aquileiês, ma ancje par fâ il pont de situazion de glesie furlane in gjenerâl e ricuardâ pre Antoni Beline, mancjât ai 23 di Avrîl dal 2007.
“Si cjatarìn chest an cence pre Antoni, savint però che il so spirt nus cjale” a declarin chei di Glesie Furlane “Nus à lassâts prin di viodi autorizât il Messâl Roman par furlan e nô o vin la ereditât e il dovê di bati su cheste strade: ai fedêi o darìn fûr il so testament spirtuâl”.
Di fat pre Antoni Beline e Glesie Furlane al è di doi agns che a spietin la autorizazion par podê doprâ il Messâl Roman voltât par furlan daûr de Editio typica III. La traduzion però inmò no je stade autorizade di bande de Conference episcopâl taliane “Parcè che i Vescui nus àn dit che prime al à di jessi finît di voltâ chel dal latin al talian: une motivazion banâl e dispotiche!” e denuncie Glesie Furlane “E pensâ che ducj i problemis a podaressin jessi risolts ancje dai nestris Vescui dal Friûl Brollo, D’Antoni e Poletto che a àn dute la autoritât par permeti aes lôr Diocesis di podê doprâ il test furlan: invezit nuie! A spietin Rome e dut ce che al è stât fat al è stât regalâi une copie al Pape, ma cheste no je une cuestion che e rivuarde il Pape: dome la Cei o i nestris Vescui furlans a puedin dâ la autorizazion. Cheste situazion e je vergognose e injustificade: si viete al popul furlan di vê la peraule dal Signôr te nestre Marilenghe!”.
Ma intant che i Vescui de Regjon a rivaran a mans scjassant, cence vê mantignût l'impegn, i predis di Glesie Furlane a puartaran chel distès il Messâl Roman par furlan a Aquilee, par condividi in comunion cu la int furlane i tescj che pre Toni al veve tant lavorât par puartâju dal latin al furlan.
Cheste situazion inacetabile e ven amplificade inmò di plui de notizie resinte che Pape Benedet XVI al à dât la autorizazion a recuperâ il rît tridentin di Pio V (secul XVI), tornant cussì al ûs dal latin tes funzions. Une contradizion temporâl e teologjiche che e conferme che e je vite dure pe lenghe furlane: intant che il latin al cjape la strade principâl, puartant l'orloi indaûr di cuatri secui prime dal Concili Vatican II che al veve puartât la funzion intune dimension di condivision comunitarie cul popul, al popul stes i ven dineât il dirit di podê preâ il Signôr te sô Marilenghe “Cuasi che la religjon no fos part de vite cuotidiane, ma un moment par gjavassi de realtât di ogni dì e doprâ une lenghe foreste tant che il latin e no il furlan” a sierin chei di Glesie Furlane “pre Antoni tal so testement nus à lassât cheste racomandazion che o intindìn rispietâ fin sul ultin: Vivêt di furlans, vivêt pal vuestri ben, vivêt pal ben de glesie, vivêt pal ben dal nestri Friûl”.
Lu fasarà domenie ai 15 di Lui te Basiliche Mari di Aquilee aes 7 sore sere. La funzion e sarà celebrade di bonsignôr Adelchi Cabass vicjari gjenerâl de Diocesi di Gurize.
E sarà la ocasion no dome par memoreâ i doi martars aquileiês, ma ancje par fâ il pont de situazion de glesie furlane in gjenerâl e ricuardâ pre Antoni Beline, mancjât ai 23 di Avrîl dal 2007.
“Si cjatarìn chest an cence pre Antoni, savint però che il so spirt nus cjale” a declarin chei di Glesie Furlane “Nus à lassâts prin di viodi autorizât il Messâl Roman par furlan e nô o vin la ereditât e il dovê di bati su cheste strade: ai fedêi o darìn fûr il so testament spirtuâl”.
Di fat pre Antoni Beline e Glesie Furlane al è di doi agns che a spietin la autorizazion par podê doprâ il Messâl Roman voltât par furlan daûr de Editio typica III. La traduzion però inmò no je stade autorizade di bande de Conference episcopâl taliane “Parcè che i Vescui nus àn dit che prime al à di jessi finît di voltâ chel dal latin al talian: une motivazion banâl e dispotiche!” e denuncie Glesie Furlane “E pensâ che ducj i problemis a podaressin jessi risolts ancje dai nestris Vescui dal Friûl Brollo, D’Antoni e Poletto che a àn dute la autoritât par permeti aes lôr Diocesis di podê doprâ il test furlan: invezit nuie! A spietin Rome e dut ce che al è stât fat al è stât regalâi une copie al Pape, ma cheste no je une cuestion che e rivuarde il Pape: dome la Cei o i nestris Vescui furlans a puedin dâ la autorizazion. Cheste situazion e je vergognose e injustificade: si viete al popul furlan di vê la peraule dal Signôr te nestre Marilenghe!”.
Ma intant che i Vescui de Regjon a rivaran a mans scjassant, cence vê mantignût l'impegn, i predis di Glesie Furlane a puartaran chel distès il Messâl Roman par furlan a Aquilee, par condividi in comunion cu la int furlane i tescj che pre Toni al veve tant lavorât par puartâju dal latin al furlan.
Cheste situazion inacetabile e ven amplificade inmò di plui de notizie resinte che Pape Benedet XVI al à dât la autorizazion a recuperâ il rît tridentin di Pio V (secul XVI), tornant cussì al ûs dal latin tes funzions. Une contradizion temporâl e teologjiche che e conferme che e je vite dure pe lenghe furlane: intant che il latin al cjape la strade principâl, puartant l'orloi indaûr di cuatri secui prime dal Concili Vatican II che al veve puartât la funzion intune dimension di condivision comunitarie cul popul, al popul stes i ven dineât il dirit di podê preâ il Signôr te sô Marilenghe “Cuasi che la religjon no fos part de vite cuotidiane, ma un moment par gjavassi de realtât di ogni dì e doprâ une lenghe foreste tant che il latin e no il furlan” a sierin chei di Glesie Furlane “pre Antoni tal so testement nus à lassât cheste racomandazion che o intindìn rispietâ fin sul ultin: Vivêt di furlans, vivêt pal vuestri ben, vivêt pal ben de glesie, vivêt pal ben dal nestri Friûl”.
Sabide Musikemate a Sant Vît dal Tiliment
Sabide o voi a Sant Vît dal Tiliment cui amîs dal FAF, ancje se mi àn gjavât la pussibilitât di vinci un premi tai concors dal mês: zarde (par rispiet dai letôrs o eviti di meti la peraule che e fasarès rime e che e rindarès di plui la esclamazion)! Dut câs o ai partecipât chel distès e cumò viodìn cemût che e je lade.
Cui che al vûl bevi une bire in compagnie, che al vegni jù!
Par discjamâ il program, fracait achì.
Cui che al vûl bevi une bire in compagnie, che al vegni jù!
Par discjamâ il program, fracait achì.
09 luglio 2007
Spietant il Festival
Al mancje pôc al inizi dal Festival di Maian, inmaneât de Pro Loco.
Intant però, ancje grazie al jutori di Dario dai Ols e dai amîs di Cjasesole, a tachin i apontament che a anticipin la fieste grande. Di fat sabide ai 21 e domenie ai 22 al è previodût il Radun des Lamborghini: il Taur e la Acuile.
Intant però, ancje grazie al jutori di Dario dai Ols e dai amîs di Cjasesole, a tachin i apontament che a anticipin la fieste grande. Di fat sabide ai 21 e domenie ai 22 al è previodût il Radun des Lamborghini: il Taur e la Acuile.
Radio Onde Furlane e ricuarde Gregoricchio
Tal palinsest estîf di Radio Onde Furlane (fm 90 mhz, in Cjargne 90.2) al varà spazi un radiodrame di Gianni Gregoricchio (a drete, intun dissen di Gianni Di Lena), “Îr e doman” realizât dal autôr tai agns '80. La riproposizion dal lavôr al è un omaç al scritôr, che nus à lassâts tal Zenâr passât, che al veve colaborât plui voltis cu la emitent furlane, soredut pe realizazion di radiodramis. “Îr e doman” gjavât fûr de conte omonime Il radiodrame, in sedis pontadis, al larà in onde trê voltis par setemane (lunis, miercus e vinars) aes 10.30, tacant di lunis ai 9 di Lui.
Prime di tacâ, propit lunis al sarà ancje un intervent di Paolo Nicli, atôr e regjist dai Servi di Scena, che al à colaborât cun Gianni Gregoricchio.
Prime di tacâ, propit lunis al sarà ancje un intervent di Paolo Nicli, atôr e regjist dai Servi di Scena, che al à colaborât cun Gianni Gregoricchio.
08 luglio 2007
Muris in curt
La Associazion Muris in Festa mi à segnalât une biele iniziative cinematografiche se si fasarà a Muris. Al è un concors par films curts che al à chê di promovi la produzion cinematografiche amatorîal.
Achì o podês discjamâ il regolament dal concors e la schede di iscrizion.
Il tiermin par partecipâ al è ai 27 di Avost.
Par informazions: scrivêt une mail a Diana o clamait il cell. +39 338 6301137.
Achì o podês discjamâ il regolament dal concors e la schede di iscrizion.
Il tiermin par partecipâ al è ai 27 di Avost.
Par informazions: scrivêt une mail a Diana o clamait il cell. +39 338 6301137.
44 (mil) gjats in file par 6...
Grazie a ducj i letôrs (44.000 contats intun an e mieç no son pôcs!) e ancje a chei che a varessin volût fâmi sierâ il blog! Ma cumò, par furtune, al è un parê legâl dal Ufici regjonâl che mi conferme la legjitimitât di ce che o fâs.
Par chest o ringrazii il Comun di Maian, il sindic e la zonte comunâl, par jessisi disturbâts e vê contatât la Regjon.
Par chest o ringrazii il Comun di Maian, il sindic e la zonte comunâl, par jessisi disturbâts e vê contatât la Regjon.
07 luglio 2007
Sardegne Friûl
Tai ultins timps o ai cognossût diviersis personis che e vegnin de Sardegne.
Maria Marceddu e je di Farle e duncje e je la prime des cognossince. Ma dopo al a son rivât Mannu e Mannoni, i doi presidents dal Circul dai Sarts di Udin (li che Marie e je vicepresidente); Ivo Murgia (blogarin cognossût in rêt); Mauro Pili (za president de Sardegne e deputât cognossût midiant di Renzo Tondo); e ultin ma no par impuartance Diego Corraine (linguist esperts di politiche linguistiche e o ai tornât a viodi cun plasê juste la setemane passade.
A ducj chescj miei amîs e a ducj i letôrs dal blog o dedichi "Nanneddu meu", une biele cjante popolâr che nus fâ preseâ la bielece de musiche e de lenghe de Sardegne. Mandi e buine scolte a ducj. A si biri.
NANNEDDU MEU
Nanneddu meu su mundu est gai,
a sicut erat non torrat mai.
Semus in tempos de tirannias,
infamidades e carestias;
commo sos populos cascan che canes
gridende forte "cherimus pane".
Famidos nois semus pappande
pane e castanza, terra cun lande;
terra ch'a fangu, torrat su poveru
senz'alimentu, senza ricoveru.
Cussas banderas numeru trinta
de binu bonu mudana tinta;
appena mortas cussas banderas
non pius s'osservan imbriagheras.
Semus sididos, issa funtana
pretende s'abba parimus ranas.
Abbocaeddos, laureados,
buzzacas boidas e ispiantados.
Adiosu Nanni, tenet'a contu,
fache su surdu, ghettad'a tontu;
e tantu l'ides: su mundu est gai
a sicut erat non torrat mai.
Maria Marceddu e je di Farle e duncje e je la prime des cognossince. Ma dopo al a son rivât Mannu e Mannoni, i doi presidents dal Circul dai Sarts di Udin (li che Marie e je vicepresidente); Ivo Murgia (blogarin cognossût in rêt); Mauro Pili (za president de Sardegne e deputât cognossût midiant di Renzo Tondo); e ultin ma no par impuartance Diego Corraine (linguist esperts di politiche linguistiche e o ai tornât a viodi cun plasê juste la setemane passade.
A ducj chescj miei amîs e a ducj i letôrs dal blog o dedichi "Nanneddu meu", une biele cjante popolâr che nus fâ preseâ la bielece de musiche e de lenghe de Sardegne. Mandi e buine scolte a ducj. A si biri.
NANNEDDU MEU
Nanneddu meu su mundu est gai,
a sicut erat non torrat mai.
Semus in tempos de tirannias,
infamidades e carestias;
commo sos populos cascan che canes
gridende forte "cherimus pane".
Famidos nois semus pappande
pane e castanza, terra cun lande;
terra ch'a fangu, torrat su poveru
senz'alimentu, senza ricoveru.
Cussas banderas numeru trinta
de binu bonu mudana tinta;
appena mortas cussas banderas
non pius s'osservan imbriagheras.
Semus sididos, issa funtana
pretende s'abba parimus ranas.
Abbocaeddos, laureados,
buzzacas boidas e ispiantados.
Adiosu Nanni, tenet'a contu,
fache su surdu, ghettad'a tontu;
e tantu l'ides: su mundu est gai
a sicut erat non torrat mai.
Letare vierte al grup regjonâl di Forza Italia
Stant che des mês bandis al è di mode, mi è vignude ancje a mi chê di scrivi une letare.
O volarès ringraziâ il cons. reg. Massimo Blasoni par vêmi dade la ocasion di jessi scoltât inte fase di predisposizion di un dissen di leç a pro de tutele de lenghe furlane.
O ai domandât une copie de version finâl de propueste e dopo cualchi zornade che e je stade depositade e a sun di domandâle, o soi rivât a vêle e le ai lete.
Mi rint cont de dificoltât di meti dacuardi plui sensibilitâts: di chês plui sietichis a chês plui convintis che il furlan e il patrimoni linguistic de regjon a son è une ricjece (se nol fos clâr, a mi mi plasarès che si ves plui fuarce tal tutelâ la lenghe furlane, tacant de scuele). Mi à fat plasê che e sedi stade cjapade cheste iniziative e che almancul cualchidun ogni tant si vise di sintî un pôc ancje chei che no àn un rûl apicâl dentri dal partît. Di chest, ancje se il gno parê al conte in maniere relative, o doi at e o ringrazii Massimo Blasoni pe sensibilitât dimostrade.
Su lis tematichis che a rivuardin la politiche linguistiche nol è mai stât fat un resonament razionâl e aprofondît dentri dal nestri partît (o ricuardi e o ringrazii ancje l'on. Renzo Tondo pe cunvigne fate a Sant Denêl tal Novembar 2006 cun Mauro Pili, ma in chê volte i conseîrs regjonâi no jerin): ogni tant si lei cualchi articul sul gjornâl, ma nol è misteri che plui di cualchidun al manifesti posizions une vore contrariis. Cheste ultime iniziative di Massimo Blasoni e podeve jessi une buine ocasion, che però e je stade mancjade inmò une volte, stant che di ducj i conseîrs regjonâi che a jerin invidâts a lis riunions (e in pôc timp a son stâts fats plui incuintris), l'unic presint al è stât Massimo Blasoni, che lis veve convocadis. Mi àn insegnât che in politiche cui che al è assent al à simpri tuart...
Mi rint cont che a son tancj i problemis, lis necessitâts, lis domandis, e, parcè no, ancje i interès che ognidun al à, ma, stant ancje lis reazions pesantis provocadis de PDLR de Zonte Illy, forsit al jere il câs di frontâ ancje cheste tematiche.
Ancje noaltris operadôrs linguistics o vin fat sintî la nestre opinion criticant in maniere pesante lis sieltis di Illy e de sô Zonte Regjonâl. Idem, ma in maniere plui analitiche, si è esprimût ancje il Comitât 482 come che o podês lei ta chest document che al è stât dât martars ai 26 di Jugn ae Comission VI.
Ancje jo o jeri martars ai 26 di Jugn a TS, come puartevôs de Associazion e de Riviste "La Patrie dal Friûl" e il gno intervent al è stât une vore critic cuintri de Zonte Illy.
Conseîrs regjonâi di Forza Italia, us ricuardi l'apel che al è stât preparât dal Comitât 482 e che us invidi a lei e magari a sotscrivilu (baste mandâ une mail al comitât cun non-cognon-comun di residence): jo lu ai fat. Us ricuardi che il comitât 482 al è trasversâl e al cjape dentri esponents di ogni colôr politic, ma, come che o ai vût za dit, achì si fevele di un interès gjenerâl che al va parsore dai schieraments.
Mi auguri che in fase di discussion in Consei ancje Forza Italia si meti de bande de tutele de lenghe furlane, parcè che se o vin voie di continuâ a svantâsi di jessi il partît des riformis, no podìn acetâ di jessi conservadôrs in teme di politiche linguistiche: la nestre regjon e à bisugne di no pierdi altri timp e riformâ, inzornantlu, il cuadri legjislatîf in argoment e no metisi de bande de Zonte Illy che e je daûr a compuartâsi no dome di conservadore, ma adiriture di reazionarie, puartant indaûr la situazion a prime de leç regjonâl 15/96, de leç 482/99 e cuintri dute la normative europeane che cumò e je in vore.
Conseîrs regjonâi di Forza Italia, us domandi di rifleti su chest argoment e di difindi i dirits linguistics dai furlans: chest nol è un argoment che interesse il passât, ma la identitât de nestre int di vuê e ancje tancj zovins a sintin che cheste no je une robe che e sa di mufe, ma e rapresente une oportunitât di no pierdi. Su chest o fasarai di dut par difindi cheste posizion e mi rint inmò disponibil a fevelâ cun voaltris par aprofondî la cuestion, se o volarês fâlu.
Dut câs, come che o disevi, juste chê altre dì, o ai let la propueste di leç che Forza Italia e à presentât in regjon pe tutele de lenghe furlane.
No soi par nuie content.
O torni a dâ at a Massimo Blasoni e lu ringrâzii inmò di jessi stât l'unic a vê volût scoltâ e frontâ chest teme, ma cumò di front a ce che o ai let o ai provade une profonde delusion par vie che mi semee une vore dongje a chê che e à presentade la Zonte regjonâl.
Adiriture al ven dineât che il furlan al sedi un dirit, e al reste dome "è consentito" (art.6): e di chest o vevi preât za tal incuintri dal grup di lavôr che al fos modificât. Invezit no sai cemût, mal soi tornât a cjatâ tal test. Parcè, se o vevin decidût insiemit di meti a puest la definizion?
No stoi a fâle tant lungje su dutis chês altris osservazions che o vevi proponût e che a son stadis ignoradis.
O pues dome dî che su cheste cuestion Forza Italia e podeve vê la ocasion di dimostrâsi fuarce di riforme, ma ae fin si è fermade su posizion di fuarte conservazion di un "status quo" che al presente no dome problemis di aplicazion de norme in vore, ma adiriture e volarès limitâle inmò di plui.
O cjapi at, o rispieti ma no aprovi, ancje se la mê opinion no sai ce pês che e pues vê: forsit nissun...
Mi auguri che il grup ristret de comission VI al partorissi un dissen di leç plui fuart, ma lis premessis a son avonde brutis.
Po dopo in consei, o volarès capî ce che al fasarà il grup consiliâr di Forza Italia, considerât che nissun altri conseîr al à volût firmâ la propueste di Blasoni e adiriture, come che o ai za dit, no si è nancje presentât ae taule di lavôr par preparâle.
O resti a disposizion par aprofondî lis tematichis di politiche linguistiche dentri di Forza Italia parcè che mi rint cont che a 'nd è tante bisugne, ma pal moment mi sint une vore bessôl.
Mandi e bon lavôr.
O volarès ringraziâ il cons. reg. Massimo Blasoni par vêmi dade la ocasion di jessi scoltât inte fase di predisposizion di un dissen di leç a pro de tutele de lenghe furlane.
O ai domandât une copie de version finâl de propueste e dopo cualchi zornade che e je stade depositade e a sun di domandâle, o soi rivât a vêle e le ai lete.
Mi rint cont de dificoltât di meti dacuardi plui sensibilitâts: di chês plui sietichis a chês plui convintis che il furlan e il patrimoni linguistic de regjon a son è une ricjece (se nol fos clâr, a mi mi plasarès che si ves plui fuarce tal tutelâ la lenghe furlane, tacant de scuele). Mi à fat plasê che e sedi stade cjapade cheste iniziative e che almancul cualchidun ogni tant si vise di sintî un pôc ancje chei che no àn un rûl apicâl dentri dal partît. Di chest, ancje se il gno parê al conte in maniere relative, o doi at e o ringrazii Massimo Blasoni pe sensibilitât dimostrade.
Su lis tematichis che a rivuardin la politiche linguistiche nol è mai stât fat un resonament razionâl e aprofondît dentri dal nestri partît (o ricuardi e o ringrazii ancje l'on. Renzo Tondo pe cunvigne fate a Sant Denêl tal Novembar 2006 cun Mauro Pili, ma in chê volte i conseîrs regjonâi no jerin): ogni tant si lei cualchi articul sul gjornâl, ma nol è misteri che plui di cualchidun al manifesti posizions une vore contrariis. Cheste ultime iniziative di Massimo Blasoni e podeve jessi une buine ocasion, che però e je stade mancjade inmò une volte, stant che di ducj i conseîrs regjonâi che a jerin invidâts a lis riunions (e in pôc timp a son stâts fats plui incuintris), l'unic presint al è stât Massimo Blasoni, che lis veve convocadis. Mi àn insegnât che in politiche cui che al è assent al à simpri tuart...
Mi rint cont che a son tancj i problemis, lis necessitâts, lis domandis, e, parcè no, ancje i interès che ognidun al à, ma, stant ancje lis reazions pesantis provocadis de PDLR de Zonte Illy, forsit al jere il câs di frontâ ancje cheste tematiche.
Ancje noaltris operadôrs linguistics o vin fat sintî la nestre opinion criticant in maniere pesante lis sieltis di Illy e de sô Zonte Regjonâl. Idem, ma in maniere plui analitiche, si è esprimût ancje il Comitât 482 come che o podês lei ta chest document che al è stât dât martars ai 26 di Jugn ae Comission VI.
Ancje jo o jeri martars ai 26 di Jugn a TS, come puartevôs de Associazion e de Riviste "La Patrie dal Friûl" e il gno intervent al è stât une vore critic cuintri de Zonte Illy.
Conseîrs regjonâi di Forza Italia, us ricuardi l'apel che al è stât preparât dal Comitât 482 e che us invidi a lei e magari a sotscrivilu (baste mandâ une mail al comitât cun non-cognon-comun di residence): jo lu ai fat. Us ricuardi che il comitât 482 al è trasversâl e al cjape dentri esponents di ogni colôr politic, ma, come che o ai vût za dit, achì si fevele di un interès gjenerâl che al va parsore dai schieraments.
Mi auguri che in fase di discussion in Consei ancje Forza Italia si meti de bande de tutele de lenghe furlane, parcè che se o vin voie di continuâ a svantâsi di jessi il partît des riformis, no podìn acetâ di jessi conservadôrs in teme di politiche linguistiche: la nestre regjon e à bisugne di no pierdi altri timp e riformâ, inzornantlu, il cuadri legjislatîf in argoment e no metisi de bande de Zonte Illy che e je daûr a compuartâsi no dome di conservadore, ma adiriture di reazionarie, puartant indaûr la situazion a prime de leç regjonâl 15/96, de leç 482/99 e cuintri dute la normative europeane che cumò e je in vore.
Conseîrs regjonâi di Forza Italia, us domandi di rifleti su chest argoment e di difindi i dirits linguistics dai furlans: chest nol è un argoment che interesse il passât, ma la identitât de nestre int di vuê e ancje tancj zovins a sintin che cheste no je une robe che e sa di mufe, ma e rapresente une oportunitât di no pierdi. Su chest o fasarai di dut par difindi cheste posizion e mi rint inmò disponibil a fevelâ cun voaltris par aprofondî la cuestion, se o volarês fâlu.
Dut câs, come che o disevi, juste chê altre dì, o ai let la propueste di leç che Forza Italia e à presentât in regjon pe tutele de lenghe furlane.
No soi par nuie content.
O torni a dâ at a Massimo Blasoni e lu ringrâzii inmò di jessi stât l'unic a vê volût scoltâ e frontâ chest teme, ma cumò di front a ce che o ai let o ai provade une profonde delusion par vie che mi semee une vore dongje a chê che e à presentade la Zonte regjonâl.
Adiriture al ven dineât che il furlan al sedi un dirit, e al reste dome "è consentito" (art.6): e di chest o vevi preât za tal incuintri dal grup di lavôr che al fos modificât. Invezit no sai cemût, mal soi tornât a cjatâ tal test. Parcè, se o vevin decidût insiemit di meti a puest la definizion?
No stoi a fâle tant lungje su dutis chês altris osservazions che o vevi proponût e che a son stadis ignoradis.
O pues dome dî che su cheste cuestion Forza Italia e podeve vê la ocasion di dimostrâsi fuarce di riforme, ma ae fin si è fermade su posizion di fuarte conservazion di un "status quo" che al presente no dome problemis di aplicazion de norme in vore, ma adiriture e volarès limitâle inmò di plui.
O cjapi at, o rispieti ma no aprovi, ancje se la mê opinion no sai ce pês che e pues vê: forsit nissun...
Mi auguri che il grup ristret de comission VI al partorissi un dissen di leç plui fuart, ma lis premessis a son avonde brutis.
Po dopo in consei, o volarès capî ce che al fasarà il grup consiliâr di Forza Italia, considerât che nissun altri conseîr al à volût firmâ la propueste di Blasoni e adiriture, come che o ai za dit, no si è nancje presentât ae taule di lavôr par preparâle.
O resti a disposizion par aprofondî lis tematichis di politiche linguistiche dentri di Forza Italia parcè che mi rint cont che a 'nd è tante bisugne, ma pal moment mi sint une vore bessôl.
Mandi e bon lavôr.
Un furlan american
Us presenti un gno amì di "di là de grande aghe". Forsit cualchidun za lu cognòs: dut câs us visi che al à viert ancje lui un blog par furlans de diaspore.
A lui e a ducj i furlans ator pal mont, o dedichi cheste.
George McAnthony invezit al è di Bozen in Sud Tirôl: e di bon rapresentant di une zone plurilengâl, al à fat il sît par talian, todesc e inglês.
A lui e a ducj i furlans ator pal mont, o dedichi cheste.
George McAnthony invezit al è di Bozen in Sud Tirôl: e di bon rapresentant di une zone plurilengâl, al à fat il sît par talian, todesc e inglês.
06 luglio 2007
Cauntri rôts, teic mi ôm, tu de plais, ai bilôn... (bis)
Sì sì, lu sai: le ai za metude, ma a mi mi plâs masse...
Azion a Spilimberc!
Îr di sere o ai stât a Spilimberc, ae cunvigne inmaneade dai conseîrs regjonâi Bruno Malattia e Piero Colussi: le mille parole del friulano. (1000? Ma ce dal diaul significhial?... E chei chi a volevin dâ di intindi che e jere une iniziative a pro dal furlan: nancje lis simiis no doprin cussì pocjis peraulis: compliments, biele considerazion che a àn de lenghe furlane... e clarementri chescj 2 politics achì a àn fevelâti rigorosementri par talian).
Jo o ai stât a dâ fûr volantins: chest achì.
O scuen ringraziâ i organizadôrs, in particolâr i conseîrs Bruno Malattia e Piero Colussi, parcè che îr di sere nus àn fat capî cemût che a intindin "difindi" la lenghe furlane.
Lu àn fat fevelant dome par talian (o citi Malattia): "il friulano non serve, serve altro... le risorse per il friulano non ci sono... e poi cosa vogliono questi friulanisti? non mi piace questa parola: tutte quelle che finiscono in "-isti" nascondono un qualcosa di negativo".
Lu àn fat doprant e strumentalizant i poetis clamâts a recitâ la lôr poesie par furlan.
Lu àn fat dimostrant che par lôr la lenghe furlane e je une robe dal passât, puare, ferme e al limit che e pues jessi doprade dome par poesie e leterature. Par lôr il furlan no je une lenghe di ogni dì... (jo no ai nuie cuintri de poesie, anzit, ma trope int scrivi o adiriture leie di poesie?).
Lu àn fat doprant il non di Pieri Pauli Pasolini, pre Bepo Marchet e pre Toni Beline che a son stât nomenâts e che secont me, îr di sere di son ribaltâts te tombe.
Mi à plasût l'ex on. Roberto Visentin (te foto al è chel in pîts e Malattia chel sentât) che a proposit de peraule "friulanisti", i à dit a Malattia: "Consigliere Malattia, io non mi ritengo friulanista, per rispetto dei friulanisti. Ma le ricordo che ci sono anche altre parole che finiscono in -isti: per esempio, lobbisti!". Cuant che i à dit cussì, Malattia al à sbassât il cjâf: code di paie?
Cun cheste o sieri, e stant che sedi a Malattia e Colussi ur plasin lis metaforis e lis espressions intarìn plui a fevelâ par furlan, no sintarìn plui nissune varietât, altri che balis!coloridis dal furlan "dai nonos", alore ur dîs: cun voaltris, conseîrs Malattia e Colussi, o podìn metile a suiâ cuant che o vin voie, parcè che fasint come che o volaressis voaltris, no sintarìn plui a fevelâ nissune varietât, anzit no sintarìn plui a fevelâ par furlan: altri che balis!
O ai sintût Bruno Malattia (te foto piçule) che si svantave di vê fat, no tant timp indaûr, une azion enologjiche in difese dal Tocai cuintri dal Friulano.
Ben o pues dî "VIVE LA COERENCE", îr di sere al à fat compagn: une azion cuintri dal furlan.
Ah, ultime robe: mi soi ancje cjapât un invît a lâ a cagâ, anzit par talian "Vai a cagare" di un lôr assistent!
Cheste e je la civiltât di chei che si proferissin personis civîls, anzit "Cittadini".
Jo o ai stât a dâ fûr volantins: chest achì.
O scuen ringraziâ i organizadôrs, in particolâr i conseîrs Bruno Malattia e Piero Colussi, parcè che îr di sere nus àn fat capî cemût che a intindin "difindi" la lenghe furlane.
Lu àn fat fevelant dome par talian (o citi Malattia): "il friulano non serve, serve altro... le risorse per il friulano non ci sono... e poi cosa vogliono questi friulanisti? non mi piace questa parola: tutte quelle che finiscono in "-isti" nascondono un qualcosa di negativo".
Lu àn fat doprant e strumentalizant i poetis clamâts a recitâ la lôr poesie par furlan.
Lu àn fat dimostrant che par lôr la lenghe furlane e je une robe dal passât, puare, ferme e al limit che e pues jessi doprade dome par poesie e leterature. Par lôr il furlan no je une lenghe di ogni dì... (jo no ai nuie cuintri de poesie, anzit, ma trope int scrivi o adiriture leie di poesie?).
Lu àn fat doprant il non di Pieri Pauli Pasolini, pre Bepo Marchet e pre Toni Beline che a son stât nomenâts e che secont me, îr di sere di son ribaltâts te tombe.
Mi à plasût l'ex on. Roberto Visentin (te foto al è chel in pîts e Malattia chel sentât) che a proposit de peraule "friulanisti", i à dit a Malattia: "Consigliere Malattia, io non mi ritengo friulanista, per rispetto dei friulanisti. Ma le ricordo che ci sono anche altre parole che finiscono in -isti: per esempio, lobbisti!". Cuant che i à dit cussì, Malattia al à sbassât il cjâf: code di paie?
Cun cheste o sieri, e stant che sedi a Malattia e Colussi ur plasin lis metaforis e lis espressions intarìn plui a fevelâ par furlan, no sintarìn plui nissune varietât, altri che balis!coloridis dal furlan "dai nonos", alore ur dîs: cun voaltris, conseîrs Malattia e Colussi, o podìn metile a suiâ cuant che o vin voie, parcè che fasint come che o volaressis voaltris, no sintarìn plui a fevelâ nissune varietât, anzit no sintarìn plui a fevelâ par furlan: altri che balis!
O ai sintût Bruno Malattia (te foto piçule) che si svantave di vê fat, no tant timp indaûr, une azion enologjiche in difese dal Tocai cuintri dal Friulano.
Ben o pues dî "VIVE LA COERENCE", îr di sere al à fat compagn: une azion cuintri dal furlan.
Ah, ultime robe: mi soi ancje cjapât un invît a lâ a cagâ, anzit par talian "Vai a cagare" di un lôr assistent!
Cheste e je la civiltât di chei che si proferissin personis civîls, anzit "Cittadini".
05 luglio 2007
Riunion Anci Zovins F-VJ
Ve ca une foto di grup de ultime riunion dal coordenament Anci Zovins F-VJ che e je stade îr di sere a Udin.
Fâ part di chest grup al è une vore interessant parcè che tu ti rindis cont che dut il mont al è paîs, o miôr, dut il mont al è comun. Dispès i conseis comunâi e ancje chês altris istituzions a viodin i conseîrs e i assessôrs zovins come "elements di disturp" par vie che la politiche (chê cu la p minuscule) e à i siei timps e no si à di rompi i tabars. E alore se a puedin, ti metin i bastons tra i rais e no je une cuestion di partît, ma di gjenerazions.
Dut câs, a part cheste considerazion un tic grise, cuant che o voi aes riunions mi divertìs une vore parcè che si cognòs ancje altris realtâts e dal sigûr il confront al è simpri costrutîf.
Te foto piçule lis nestris dôs sorestantis, Elia Vezzi (a çampe: vive la classe!), za sindic di Paluce, e Isabella De Monte (a drete), za vicesindic di Pontebe. O soi content che a coordenâ il nestri grup a sedin dôs feminis e dutis dôs che a rapresentin la mont!
Fâ part di chest grup al è une vore interessant parcè che tu ti rindis cont che dut il mont al è paîs, o miôr, dut il mont al è comun. Dispès i conseis comunâi e ancje chês altris istituzions a viodin i conseîrs e i assessôrs zovins come "elements di disturp" par vie che la politiche (chê cu la p minuscule) e à i siei timps e no si à di rompi i tabars. E alore se a puedin, ti metin i bastons tra i rais e no je une cuestion di partît, ma di gjenerazions.
Dut câs, a part cheste considerazion un tic grise, cuant che o voi aes riunions mi divertìs une vore parcè che si cognòs ancje altris realtâts e dal sigûr il confront al è simpri costrutîf.
Te foto piçule lis nestris dôs sorestantis, Elia Vezzi (a çampe: vive la classe!), za sindic di Paluce, e Isabella De Monte (a drete), za vicesindic di Pontebe. O soi content che a coordenâ il nestri grup a sedin dôs feminis e dutis dôs che a rapresentin la mont!
04 luglio 2007
Marino Plazzotta su pre Toni
Chest filmâl al fevele de presentazion dal ultin libri di pre Toni (te foto, la ultime cuviertine de Patrie, mês di Jugn 2007 dedicât a pre Toni). Par viodi ancje la seconde part, lait sul blog di Marino Plazzotta, che al è il siôr che al fevele.
03 luglio 2007
Presentazion in Universitât
Isal eficaç il lengaç publicitari par promovi la lenghe furlane? Trop isal impuartant investî te promozion de lenghe? Il furlan isal daûr a scomparî parcè che leât a strent dome al mont dal passât e de tradizion o isal une lenghe che e pues esprimi cualsisei concet? E ancjemò… il furlan isal eficaç te publicitât? Aial di jessi promovût cu lis gnovis tecnologjiis? Rapresential une oportunitât lavorative? Isal just insegnâlu ai fruts?…"
Par rispuindi a chestis domandis e cjapâ sù lis prospetivis pussibilis, cun cheste iniziative si è sielzût di da vôs ae int.
Il progjet de campagne di comunicazion F=MC2 Furlan = Mieç di comunicazion al cuadrât, inmaneât dal Cirf de Universitât dal Friûl, al à ufiert la oportunitât di indagâ fra i spetatôrs dai cines de regjon, no dome il gradiment pe campagne promozionâl ma ancje i aspiets de percezion personâl de lenghe furlane, dal so ûs e de sô promozion ufrint indaûr une realtât interessante e vivarose, buine di vierzi, massime ai esperts, prospetivis gnovis di progjetazion.
Apontament in sale Florio a Udin ai 10 di Lui aes 11.00.
Par rispuindi a chestis domandis e cjapâ sù lis prospetivis pussibilis, cun cheste iniziative si è sielzût di da vôs ae int.
Il progjet de campagne di comunicazion F=MC2 Furlan = Mieç di comunicazion al cuadrât, inmaneât dal Cirf de Universitât dal Friûl, al à ufiert la oportunitât di indagâ fra i spetatôrs dai cines de regjon, no dome il gradiment pe campagne promozionâl ma ancje i aspiets de percezion personâl de lenghe furlane, dal so ûs e de sô promozion ufrint indaûr une realtât interessante e vivarose, buine di vierzi, massime ai esperts, prospetivis gnovis di progjetazion.
Apontament in sale Florio a Udin ai 10 di Lui aes 11.00.
02 luglio 2007
Salûts dal Tiliment
Il meditefughe al è tornât e mi à mandade une foto. Stant che al jere un pôc che no lu sintivi, cuant che le ai viodude o ai capît: al veve fat une fughe sul Tiliment. Ve chi il nestri biel flum che chel svelt di Moretton & Co al volarès jemplâ di ciment: robis di mats! Ma che si vergogni e che al vadi a butâ il ciment a cjase sô! Vergogne!
E ce che mi fâs zirâ i cjarsons al è il fat che ancje a Maian al à cualchidun che i ten il dêt tal cûl par cuatri carantans di contribûts che ur à prometût. Ce puaretât! Ce si disial a cui che al met in bande i siei principis dome par tornecont economic? Un patrimoni come il Tiliment nol pues jessi svendût par nissun presit!
NO CIMENT TAL TILIMENT!!!
E ce che mi fâs zirâ i cjarsons al è il fat che ancje a Maian al à cualchidun che i ten il dêt tal cûl par cuatri carantans di contribûts che ur à prometût. Ce puaretât! Ce si disial a cui che al met in bande i siei principis dome par tornecont economic? Un patrimoni come il Tiliment nol pues jessi svendût par nissun presit!
NO CIMENT TAL TILIMENT!!!
01 luglio 2007
Pre Toni ricuardât in consei comunâl
Tal ultin consei comunâl o ai volût ricuardâ pre Toni Beline e o scuen ameti che vie pe sentade no soi stât dome jo a fâ riferiment a chest grant personaç dal nestri Friûl.
Us met achì il gno intervent che al à viert l'ultin consei comunâl (intant che o fasevi chest intervent, e je stade distribuîde a ducj i conseîrs une copie dal ultin numar da “La Patrie dal Friûl”):
"O volarès domandâ dome cualchi minût par ricuardâ une figure fondamentâl par dut il Friûl e i furlans: pre Toni Beline, mancjât ai 23 di Avrîl dal 2007.
Pre Toni cualchi volte al vignive ancje a Maian a cjatâ une sô sûr che e je nestre concitadine.
La muart di chest predi, inteletuâl, furlanist e lasse un grant vueit no dome par chei che lu àn cognossût, ma soredut par dut il popul furlan che, ancje se no ducj si rindin cont, al è restât plui puar.
La maniere piês par ricuardâlu al sarès limitâsi a sempliç discors di circostance, dismenteantsi di ce che al à dit, scrit e puartât indevant.
Ta chest moment storic li che ancje in Regjon si à tacât a discuti di gnovis leçs che in cualchi câs (baste viodi la propueste 257 de Zonte Illy) a pucin di vecjo plui di chês che a son za in vore, al sarès stât impuartant vêlu inmò cun nô cu lis sôs riflessions e invîts a no vergognâsi de nestre identitât furlane e tant mancul de nestre lenghe, invidantnus a jessi braurôs di ce che di plui fuart e biel o vin te nestre culture: la nestre lenghe furlane.
O ai vude la furtune di cognossilu di persone tai ultins mês de sô vite e mi auguri che il testament che nus à lassât al podedi jessi pardabon chê semence che e cressarà simpri plui ancje cumò che lui al à lassât cheste esistence terene. In cheste ete globalizade e cu la tendince a omologâsi, ducj, ancje i singui comuns e i singui conseîs comunâi a àn il dovê di difindi la identitât de nestre int, tacant dai plui piçui za tes scuelis, parcè che al è di bant cjalâsi ator pal mont se no si cognòs di dulà che si ven. Dal sigûr, cjapant cussience de nestre realtât nus sarà ancje plui facil frontâ lis grandis sfidis ator pal mont.
Come che al à dit ancje di resint il president de Sardegne Soru “No capìs parcè che noaltris o vin la responsabilitât di protezi un nuraghe, di protezi e salvâ cualchi piere di une citât puniche e magari o vin di lâ a pierdi une robe vive tant che la lenghe, che e fevele di nô cetant plui di un muret punic: e fevele di un popul e di une storie cent mil voltis di plui di cuatri pieris metudis in rie”. E o soi convint che ancje pre Toni le varès pensade te stesse maniere ancje se noaltris no vin i nuraghis, parcè che no je une cuestion ni di colôr politic ni di origjins, ma di valôrs di fonde di un popul, che al sedi sart o furlan, ma tal stes câs popui cuntun element identitari ben definît, ma in pericul.
Grazie par chest spazi che mi è stât dât in memorie di pre Toni Beline".
Us met achì il gno intervent che al à viert l'ultin consei comunâl (intant che o fasevi chest intervent, e je stade distribuîde a ducj i conseîrs une copie dal ultin numar da “La Patrie dal Friûl”):
"O volarès domandâ dome cualchi minût par ricuardâ une figure fondamentâl par dut il Friûl e i furlans: pre Toni Beline, mancjât ai 23 di Avrîl dal 2007.
Pre Toni cualchi volte al vignive ancje a Maian a cjatâ une sô sûr che e je nestre concitadine.
La muart di chest predi, inteletuâl, furlanist e lasse un grant vueit no dome par chei che lu àn cognossût, ma soredut par dut il popul furlan che, ancje se no ducj si rindin cont, al è restât plui puar.
La maniere piês par ricuardâlu al sarès limitâsi a sempliç discors di circostance, dismenteantsi di ce che al à dit, scrit e puartât indevant.
Ta chest moment storic li che ancje in Regjon si à tacât a discuti di gnovis leçs che in cualchi câs (baste viodi la propueste 257 de Zonte Illy) a pucin di vecjo plui di chês che a son za in vore, al sarès stât impuartant vêlu inmò cun nô cu lis sôs riflessions e invîts a no vergognâsi de nestre identitât furlane e tant mancul de nestre lenghe, invidantnus a jessi braurôs di ce che di plui fuart e biel o vin te nestre culture: la nestre lenghe furlane.
O ai vude la furtune di cognossilu di persone tai ultins mês de sô vite e mi auguri che il testament che nus à lassât al podedi jessi pardabon chê semence che e cressarà simpri plui ancje cumò che lui al à lassât cheste esistence terene. In cheste ete globalizade e cu la tendince a omologâsi, ducj, ancje i singui comuns e i singui conseîs comunâi a àn il dovê di difindi la identitât de nestre int, tacant dai plui piçui za tes scuelis, parcè che al è di bant cjalâsi ator pal mont se no si cognòs di dulà che si ven. Dal sigûr, cjapant cussience de nestre realtât nus sarà ancje plui facil frontâ lis grandis sfidis ator pal mont.
Come che al à dit ancje di resint il president de Sardegne Soru “No capìs parcè che noaltris o vin la responsabilitât di protezi un nuraghe, di protezi e salvâ cualchi piere di une citât puniche e magari o vin di lâ a pierdi une robe vive tant che la lenghe, che e fevele di nô cetant plui di un muret punic: e fevele di un popul e di une storie cent mil voltis di plui di cuatri pieris metudis in rie”. E o soi convint che ancje pre Toni le varès pensade te stesse maniere ancje se noaltris no vin i nuraghis, parcè che no je une cuestion ni di colôr politic ni di origjins, ma di valôrs di fonde di un popul, che al sedi sart o furlan, ma tal stes câs popui cuntun element identitari ben definît, ma in pericul.
Grazie par chest spazi che mi è stât dât in memorie di pre Toni Beline".
Fieste li di Gardo
Finît di gustâ li di pre Meni, o ai stât a saludâ Renzo che al sierave la stagjon agonistiche 2006/07 cuntune biele fiestone tal so parc.
Ae cerimonie al à puartât il salût de Aministrazion Aldo Zucchiatti, pe Figc Silvano Del Pin e po ae fin Renzo mi à fat fevelâ ancej me, che no me spietâvi.
Come che o ai dit ancje li, o pensi che no conventin tantis cjacaris par ringraziâ Renzo par ce che al fâs "pe" e "cu la" ASD Majanese. O ai ricuardât une robe che spes mi dîs "O scuen ringraziâ chei che mi stan doncje parcè che se no fossin ducj chei colaboradôrs che mi judin, no si rivarès a fâ nuie" al dîs simpri Renzo.
E se ogni volte che si va aes manifestazions de associazion e si respire simpri un bon aiar di "famee" o pensi che al vedi propit reson Renzo: e duncje brâfs a ducj chei de Maianese (atletis, dirigjents, alenadôrs). Ma soredut brâf Renzo che ju sa tignî dongje e no si dismentee mai di dî "Grazie".
Chei che a san vuidâ un grup e lu fasin cun inteligjence e capacitât a son cussì: grande iniziative, grande gjenerositât e grande ricognossince pai colaboratôrs!
Grazie Renzo par dut ce che tu fasis!
Ae cerimonie al à puartât il salût de Aministrazion Aldo Zucchiatti, pe Figc Silvano Del Pin e po ae fin Renzo mi à fat fevelâ ancej me, che no me spietâvi.
Come che o ai dit ancje li, o pensi che no conventin tantis cjacaris par ringraziâ Renzo par ce che al fâs "pe" e "cu la" ASD Majanese. O ai ricuardât une robe che spes mi dîs "O scuen ringraziâ chei che mi stan doncje parcè che se no fossin ducj chei colaboradôrs che mi judin, no si rivarès a fâ nuie" al dîs simpri Renzo.
E se ogni volte che si va aes manifestazions de associazion e si respire simpri un bon aiar di "famee" o pensi che al vedi propit reson Renzo: e duncje brâfs a ducj chei de Maianese (atletis, dirigjents, alenadôrs). Ma soredut brâf Renzo che ju sa tignî dongje e no si dismentee mai di dî "Grazie".
Chei che a san vuidâ un grup e lu fasin cun inteligjence e capacitât a son cussì: grande iniziative, grande gjenerositât e grande ricognossince pai colaboratôrs!
Grazie Renzo par dut ce che tu fasis!
Fieste li di pre Meni
Pre Meni Zannier ogni an, pe ultime sabide di Jugn, al fâs un gustâ li che al invide tant int. Di cualchi an o ai il plasê di partecipâ ancje jo. Mi à fat plasê scoltâ Enzo Driussi che, cjapade in man la armoniche al à cjantât par un biel toc.
Iscriviti a: Post (Atom)


c: text/html

text:
SLOVENIE. Elezions europeanis: la situazion slovene
Al mancje pôc aromai ai 25 di Mai, e duncje aes elezions pal rinovament dal Parlament european, lis tiercis li che e cjape part ancje la Slovenie. Jentrade uficialmentri inte Union Europeane il prin di Mai dal 2004 - dopo che tal referendum dai 23 di Març dal 2003 la jentrade inte UE e je stade sostignude dal 89,64% dai votants - la Slovenie e à elet pe prime volte i siei rapresentants intal parlament european ai 13 di Jugn dal 2004. La afluence al vôt e je stade chê volte dal 28,35%. Cuasi identiche la percentuâl dai votants che e je lade ai seçs cinc agns plui tart: 28,37%. Daûr dai prins scandais, ancje chest an e je previodude une afluence tor dal 30%, segn che lis istituzions europeanis a van indevant a aparî lontanis dai citadins slovens, cheste volte forsit ancje par vie che a son stracs des politichis dal rigôr e dal sparagn imponudis di Brussel. L’interès dai partîts, soredut di chei gnûfs o di chei che no àn propris rapresentants intal Parlament nazionâl, al è invezit cetant alt. Cui che al rive di fat a elei un propri candidât intal Parlament european, al ven calcolât intes campagnis eletorâls ae fate dai partîts parlamentârs slovens. Cun di plui, la prossime Sierade in Slovenie a son in program lis elezions aministrativis.
Fin al 2009, la Slovenie e veve dirit a siet seçs, ma dopo la jentrade in vore dal Tratât di Lisbone a son deventâts vot. I prins europarlamentârs slovens a son stâts Mihael Brejc, Romana Jordan Cizelj, Ljudmila Novak (leader di Nsi e za ministri pai slovens fûr dai confins e intal mont), Alojz Peterle, Mojca Drčar Murko, Jelko Kacin e il president sloven di cumò Borut Pahor, che il so puest al è stât cjapât tal Novembar dal 2008 di Aurelio Juri. Intal ultin mandât, la Slovenie e jere rapresentade di Milan Zver, Zoran Thaler, che si è dimetût intal 2011 par vie dal so coinvolziment intun scandul par coruzion e al è stât cjapât il so puest di Mojca Kleva, Alojz Peterle, Jelko Kacin, Ivo Vajgl, Tanja Fajon, Romana Jordan Cizelj e Zofija Mazej Kukovič (dal Dicembar 2011, cuant che la Slovenie e à otignût il dirit al otâf seç).
Tal moment che o scrivìn, a dôs setemanis dal tiermin pe presentazion des candidaturis, lis listis a somein aromai definidis. Kacin (LDS) e Peterle a intindin cori pal tierç mandât; a volaressin tornâsi a candidâ ancje Tanja Fajon e Mojca Kleva (il lôr partît SD – di centriçampe - ancjemò nol à comunicade la liste dai candidâts), intant che a ciraran dal sigûr la conferme ancje Ivo Vajgl (sostignût dal partît e de associazion dai pensionâts) e Milan Zver. Chest ultin al sarà, tant che cinc agns indaûr, prin de liste SDS (partît democratic sloven, dal cjamp di centridiestre) di Janez Janša. Tra i candidâts inte liste SDS al è ancje un rapresentant dai slovens dal Friûl Vignesie Julie: Damijan Terpin, segretari regjonâl de Slovenska skupnost (Union slovene), che al è ancje il responsabil par cont di SDS dai slovens fûr dai confins e intal mont. Invezit, in Italie la Slovenska skupnost e à strenzût la aleance cul Sud Tiroler Volks Partei (Svp), e in chê liste e corarà Tanja Peric. Ma i rapresentants de Slovenska skupnost no saran i unics membris de comunitât slovene in Friûl Vignesie Julie a cori par un seç intal parlament european. Il partît Solidarnost (cun prin de liste Dušan Keber, za ministri de salût) al met di fat in liste ancje il storic Jože Pirjevec. La Liste Virant e varès di candidâ il ministri pe justizie Senko Pličagnsč.
Tra i candidâts invezit nol sarà dal sigûr il Comissari european pal ambient Janez Potocˇnik che al à za mandât indaûr l’invît di Pozitivna Slovenija. Il partît de prime ministre Alenka Bratušek, che al cîr un acuardi eletorâl cun LDS e Zares, al propon tant che candidât di ponte Jože Mencinger. Nova Slovenija e il partît popolâr SLS a àn definît za la proprie liste che i fasarà di sburt Peterle. Tra i candidâts ancje i doi leader di partît, Ljudmila Novak e Franc Bogovič, che a son al moment, in plui di Igor Lukšič (SD), ancje i unics presidents dai partîts parlamentârs che a àn decidût di partecipâ aes europeanis.
Pe prime volte e parteciparà aes elezions la formazion Združena levica (Çampe unide), che e condivît lis posizions dal leader grêc di Syriza Alexis Tsipras. Al podarès cori par un puest in parlament ancje l’ex president de Cort dai conts Igor Šoltes, sostignût di cualchi organizazion de societât civîl. ❚
Tjaša Gruden

robotstxt: allowed

filter: keep


text:
Lenghe bretone
Il brèton e je une lenghe celtiche che si fevele inte zone ocidentâl de Bretagne, inte France nord-ocidentâl. E je une lenghe in pericul, ancje se a son stâts fats un grum di tentatîfs di promovile, e si calcole che e sedi fevelade cumò di plui o mancul 500.000 personis (e jerin plui di un milion al inizi dal XX secul). E je documentade za dal V secul, e e samee che sedi rivade cui imigrants de Grande Bretagne, cuntune piçule influence de lenghe de Gallie.
Come carateristichis lenghistichis, si note che i pronons si fondin cun lis preposizions, e che l'ordin de frase al è une vore flessibil. Pe scriture al ven doprât l'alfabet latin e la grafie plui doprade e je chê unificade o standard, ma esistin ancje altris doi sistemis, (chel elaborât dal canonic Fransez Falc'hun e un altri clamât interdialetâl).
I prins scrits in breton a son dal IX secul. In zornade di vuê, par vie dal stât legâl contrari e de esclusion totâl de vite publiche e de scuele, la trasmission de lenghe e je stade frenade un grum. Par chest l'Unesco e considere il breton come une des lenghis europeanis plui a riscjo di estinzion tal futûr plui prossim.
Tabele dai contignûts
Dialets[cambie | modifiche il codiç]
Si distinguin doi grups dialetâi: :
- Ocidentâl (che al inclût lis regjons dal Bro Kernev, Bro Dreger, Bro Leon e Bro Gwened)
- Orientâl (principalmentri la regjon di Bro Gwened)
Lis difarencis tra i diviers dialets a son però piçulis, e basadis soredut su la posizion dal acent tonic e su la pronuncie. Il vocabolari e la gramatiche dai doi dialets a son praticamentri compagns.
Carateristichis[cambie | modifiche il codiç]
Pal non, i sostantîfs e i nons propis a àn desinencis pai diviers câs gramaticâi, ma no son veris e propris declinazions. Il plurâl si fâs cun la desinence ed (es. lampous-lampoued, ucei; loen-loened, fradis), ma a son ciertis ecezions come:
- ien (ion in gwenedeg) pai nons di professions (skolaer-skolaerien, mestri).
- où e ioù (eu e ieu in gwenedeg) pai ogjets (taolioù, taulis; gweleoù, jets).
- on par peraulis pôc usadis come laeron (laris).
- Spes a vegnin ancje zontadis une o plui vocâls dentri di une peraule, come tai câs di maen-mein (piere), abostol-ebestel (apuestul), louarn-lern (bolp). Chest al podarès jessi sei l'ausiliâr di un sisteme partecipant, sei infezion vocaliche inte desinence, come tai câs di bag-bigi (nâf), forn-ferniel (for), moualc'h-mouilc'hi (merla) ie kar-kerent (parint).
- A son ancje formis plurâls iregolârs, come den-tud (om), marc'h-kezeg (cjaval), buoc'h-saout (vacje) e ki-chas (cjan).
Par un cuindis sostantîfs al esist ancje il gjenar duâl, de membres orgànics que no fan servir el plural, come an daoulagad (i voi), an daouarn (lis mans) e an divhar (lis gjambis).
Pal articul, l'articul determinât al à trê formis,e al è ancje un articul indeterminât che al ven dal francês. Lis trê formis a son:
- Devant di une dentâl, h mute e vocâls an e eun, come par esempli an arar/un arar (l'arada) i an hent/un hent (la rote, l'itinerari).
- Devant de L, al e eul come par levr/ul levr (il libri).
- Devant di Y e des altris consonants, ar e eur, come par ar penn/eur penn (il cjâf), ar c'hoar/ur c'hoar (la sûr) e ar yar/ur yar (la gjaline).
Il verp si presente al infinît come une lidrîs monosilabiche cence desinence: mont (lâ), lenn (lei), koll (pierdi) e chom (restâ). Sovint derfiven d'un nom, cuntune terminazion che e varie di un verp a chel altri come par esempli c'hoarzhin (ridi) e redek (cori). A son dôs coniugazions:
- Une impersonâl, tignude sù dai pronons sogjet che a acompagnin une particele e che no tocje lis personis verbâls e lis formis. Par esempli: koustet (durmî)
- Present: Me a gousk, hi a gousk, te a gousk, eñ/hi a gousk, ni a gousk, c'hwi a gousk, int a gousk.
- Imperfet: Me a gouske, te a gouske, e v.i.
- Futûr: Me a gousko, te a gousko, e v.i.
- Une personâl, dulà che la persone e je definide de desinence particolâr, che varie a seconde dai dialets.
- Present: Kouskan, kouskez, kousk, kouskomp, kouskit, kouskont.
- Imperfet: Kouslen, kouskes, kouske, kouskemp, kousket, kouskent.
- Futûr: Kouskin, kouski, kousko, kouskimp, kouskoc'h, kouskint.
- I verps iregolârs a son trê e no son tant doprâts:
- Mont/monet (lâ); Present: an, ez, a, eomp, it, eont; Imperfet: aet; Futûr: in, i, ay, imp, afet, int.
- Bezañ/bezout (jessi) al à cuatri coniugazions cence dopli ûs, come lis altris:
- Coniugazion corint (sogjet, atribût e verp) An ti a zo bras (La cjase e je grande)
- Coniugazion enfatiche (atribût, verp sogjet) Bras eo an ti (Grande e je la cjase)
- Coniugazion di lûc En ti emañ an den (L'om al è inte cjase)
- Coniugazion di abitudin En ti a vez e-pad an deiz (Lui al è cjase dut il dì)
- Ober (fâ) che al à funzion di verp ausiliâr; ainsi (llegeixo), lenn a ran (jo faig llegir), mont a ran (jo faig anar).
Pai pronons personâls, a son doi gjenars: chei sogjet, che a precedin il verp pe coniugazion impersonâl, e chei combinâts cun lis preposizions gant (cun) e evit (par); par esempli, ganin, ganit, gantañ, ganti, ganeomp, ganeoc'h, ganto (cun mi, cun tu, cun lui, e v.i.) e evidon, evidout, evitañ, eviti, evidomp, evidoc'h, evito (par mi, par ti, par lui, e v.i.).
Par costruî il comparatîf e il superlatîf si zontin i sufìs invariabii oc'h e a. Esempli: brav-bravoc'h-bravañ (biele, plui biele, la plui biele).
I numars a seguissin un sisteme vincjesimâl, lis unitâts a son a vincj a vincj cun masculin e feminin: daou-div (doi-dôs), tri-teir (trê), pevar-peder (cuatri). I prins dîs numars a son: unan, daou, tri, pevar, pemp, c'hwec'h, seizh, eizh, nav, dek. I numars plui grancj si fasin a unitâts di vincj: unan-warn-ugent (un disore vincj, 21), c'hwec'h-ha-daou-ugent (sîs e dôs vincj, 46), naontek-ha-tri-ugent (nûf e trê vincj, 79) i daou-warn-ugent (dôs e vincj, 22).
Numar di fevelants[cambie | modifiche il codiç]
Inte prime inchieste su la difusion dal breton, tra i agns 1886 e 1914, si calcolave che a jerin cirche 1.300.000 fevelants, ven a stâi il 95% dai abitants de Basse Bretagne. Sui limits di difusion de lenghe si sa de inchieste lenghistiche di Coquebert de Montbret, fate tal 1806, che i limits a jerin i stes di chei dal XIV secul, par cui la lenghe no veve vût diminuzions. Intun gnûf calcul, fat tal 1952 dal professôr François Gourvil, al vignì fûr che tra i abitants de Basse Bretagne:
- 100.000 fevelavin dome breton, soredut feminis.
- 700.000 a fevelavin principalmentri in breton, ma capivin il francês.
- 300.000 a cognossevin il breton, ma a dopravin in gjenar il francês.
- 400.000 no capivin il breton e fevelavin dome par francês.
In seguite a son stâts fats altris scandais, plui aprossimâts. Intal 1969 Galv al calcolà che il breton al jere fevelât di un milion di personis, ma la metât lu doprave dome ogni tant. Secont, tal 1980, a jerin 700.000 bretonofons, includûts i emigrâts, ma di chescj dome 250.000 lu fevelavin abitualmentri. Intune inchieste dal 1987 su 1.200.000 de Basse Bretagne:
- 700.000 a capissin il breton
- 600.000 lu fevelin
- 240.000 lu doprin spes.
Però ogni àn a murin 15.000 bretonofons e si formin dome 2.500 gnûfs fevelants, par cui la diminuzion de lenghe e je simpri plui evidente. Cussì a forin i risultâts di une inchieste plui detaide fate di Yann-Gristoff Bozec tal 1974, cun ancje dâts a seconde de etât:
Cheste cifre duncje e rapresentave il 44,3% dai abitants de Basse Bretagne. Intune gnove inchieste fate tal 1983 di Jorg Gwegen e à dât fûr chescj risultâts:
Cheste cifre za calcolave dome il 25,7% dai abitants de Basse Bretagne; daspò di chest la situazion e je deventade ancjemò piês, par vie che cirche 20.000 bretons a lassin ogni an il lôr paîs, soredut bretonofons, viodût che la Basse Bretagne e je la zone mancul svilupade e plui puare. Chest al à ancje puartât ae nassite di isulutis di bretons a Paris, Marsilie e altris grandis citâts, dulà che si organizin spes fiestis folkloristichis e concors di poesie. Si stime che a podin jessi un 300.000 fevelants breton fûr de Bretagne, di cui 32.722 intai Stâts Unîts di Americhe. Il numar di personis che a fevelin il breton però al continue a calâ. Secont une inchieste dal gjornâl La Télegramme dal 1997, tra i abitants de Basse Bretagne, uns 250.000 (il 20%) a savevin fevelâ par breton, ma dome il 6% tra chei cun mancul di 40 agns e l'1% di chei cun mancul di 20, ancje se altris 600.000 lu rivin a capî. Purpûr, il 88% dai 2500 intervistâts a sostignivin la inclusion dal breton intes scuelis.
Insegnament dal breton[cambie | modifiche il codiç]
Ancje se la maiorance de inte e samee a favôr dal insegnament dal breton (secont une inchieste, il 77% dai breton al è dacuardi), la sô presince intes scuelis e je ancjemò minime. Dal 1971 e je previodude une ore par setemane di breton, e dal 1991 e je ancje previodude l'insegnament di cualchi materie in breton. Tal 1958, Armans ar C'halvez, un abat breton, al fondà la prime scuele di insegnament in breton, la scuele catoliche "Skol Sant-Erwan" che e fo ative tra il 1958 e il 1961. Tal 1977 a vierzin lis primis dôs scuelis-scune Diwan (semence) a Kemper e Bro Leon, cuntun totâl di siet frututs, ispiradis des ikastolak baschis e des yisgolion meithin galesis, cun insegnament completament in breton e di stamp alternatîf. Di chê altre bande, dal 1990 la France e à creât cualchi scuele bilengâl, cussì che intal 1991 a jerin za 545 students in 13 scuelis, come ancje 400 universitaris. Fin tal 1996 i fruts bretons che a vevin studiât intune scuele cul sisteme “diwan” o intune bilengâl a jerin 7.000. Intal an 1997-1998 il numar di arlêfs che a studiavin in breton al jere cussì:
Intal an scolastic 1999-2000 uns 2.256 fruts a studiavin intes 34 scuelis diwan, plui altris 1.900 intes scuelis Div Yezh (bilengâls publichis) e 1.400 intes scuelis Dihun (religjosis), par un totâl di 5.556 arlêfs, un 20 % in plui dal an prime. Il breton al ven ancje insegnât come lenghe in cualchi istitût superiôr di Paris, Versailles e Créteil.


text:
30 aprile 2010
Auguris al gno nevodut e a mê sûr
28 aprile 2010
La braure dal Barça
Par savênt di plui, fracait chi.
23 aprile 2010
3 agns che nus à lassâts
21 aprile 2010
Odissee, biel event
No soi un espert e duncje no ai pretesis… mi limiti a regjistrâ lis mês impressions a cjalt.
Il spetacul mi à plasût e mi à convint ancje la sielte di fâ recitâ i personaçs ancje tes varietâts de lenghe furlane a seconde des zonis di provenience. E cui si freial se o vin scugnût ancje becâsi cualchi batude in triestin (i triscj Proci che a smicjin Penelope e il ream di Ulìs; lis Sirenis tentadoris che dopo vê cirût di striâ Odisseu cjantant in maniere maraveose par furlan, dopo si lamentin par triestin)… jo o varès fat vulintîr di mancul di cheste sielte, ma amen...
O ai viodût moments une vore profonts (l’episodi di Polifem, la stesse sene des Sirenis tal prin an) cuntune fuarce emotive inmò plui coinvolzent tal secont at, che mi à plasût tant di plui (une piçule critiche tal prin at che ogni tant al sbrissave in maniere pericolose un tic masse tal ridicul…).
Mi à fat vignî i sgrisui pe emozion cuant che o ai viodude la Novella Cantarutti lei un pas de traduzion: biele cheste sielte di inserî tocs di leture, pardabon emozionant chest omaç a la grande scritore mancjade che nol è tant.
O soi lât a cjase content di vê viodût un biel spetacul ma ancje di jessi stât testimoni di un moment impuartant pal Friûl: il teatron di Udin al à dât acet a une opare in lenghe furlane che e à viodût impegnadis une vore di personis.
E cui che nol jere si è pierdût un event.
Mi auguri che pal avignî si continui, magari evitant di sierâ lis oparis par furlan intun calendari specific, ma miscliçant lis lenghis, insiemit, tu calendari unic di dute la stagjon.
Compliments a cui che al à volût cheste iniziative e al à fat in maniere che e deventi realtât.
19 aprile 2010
Odissee
Ducj i detais dal spetacul ju cjatais chi (fracait il link).
15 aprile 2010
Donait il 5 par 1000 a La Patrie dal Friûl
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par 1000.
LOTANT PAR UN FRIÛL PLUI FURLAN, TU STÂS MIÔR ANCJE TU
Grazie!
14 aprile 2010
07 aprile 2010
Un cuc indaûr
06 aprile 2010
Baudelaire
04 aprile 2010
Buine Pasche a ducj... o cuasi!
03 aprile 2010
Friûl viaç te storie
Chest an par ricuardâ l'aniversari dai 3 di Avrîl, nassite dal Stât Patriarcjâl di Aquilee, fieste nazionâl dal popul furlan, us met chi il video che o ai cjatât su youtube:
Friûl viaç te storie di Massimo Garlatti-Costa
chi sot ancje chês altris parts:
Friûl viaç te storie (part 2)
02 aprile 2010
Precisazions
Buine part dal Friûl storic al è colât sot dal Ream di Italie tal 1866 (fracait il link) e duncje chest an che al ven nol è nissun “150m talian” pal nestri teritori, che se mai al è stât concuistât ben 5 agns dopo dal 1861.
Cun di plui, la zone dal confin, e mi riferìs tant par semplificâ a buine part de contee di Gurize, ma no dome, e je deventade taliane dome dopo de fin de prime vuere mondiâl dal 1915-18 (che tancj a celebrin come “Grande Guerra”, ma che in sostance e je stade dome une grande tragjedie che e à fat murî miârs e miârs di zovins).
O sieri lassant fâ fieste il prossin an a cui che al vûl, ma se propit propit nol pues fâ di mancul, i ten a visâlu che chi di noaltris dut câs al fasarà fieste pai 145 agns de colade dal Friûl sot dai Savoia (sì, la famee di chel siôr, cualchidun lu clame princip dismenteantsi che i titui nobiliârs mi somee che a son stâts abolîts, che e à domandât a la Republiche taliane un mega risarciment pai 54 agns di esilii… ma a saressin ancje altris episodis di podê ricuardâ...).
Forsit forsit prime di fâ fieste, al bastarès almancul lei ben i fats de storie e no i proclamis de propagande nazionaliste taliane.
Invezit o torni a ricuardâ che secont me une vere fieste nazionâl furlane e je chê dai 3 di Avrîl, che e ricuarde la nassite dal Stât Patriarcjâl di Aquilee, une forme di guvier nestri nassût tal 1077 e che al cjapave dentri i teritoris fint in Cjadovri e chei che cumò a son Austrie, Slovenie e Istrie.
Buine fieste nazionâl furlane a ducj.
ps: se mai tal 2011 a colin i 500 agns dal riviel contadin de Joibe Grasse dal 1511... chê sì che e je une date impuartante e un aniversari di ricuardâ pal popul furlan che si è ribelât cuintri dai nobii che lu tibiavin.
01 aprile 2010
Fevelant a Colonia Caroya/2
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.


text:
LENGHE FURLANE
SCUELE E AUTONOMIE
chi di nô lis scuelis fasino
ad in plen ce che a varessin di fâ?
.......................
Sino speciâi
o sino dome cocâi?
SCUELE E AUTONOMIE. LA SPECIALITÂT DE REGJON NO SI DIFINT A PERAULIS, SI LE MET IN VORE CUI FATS
EURO FURLAN
La svearine e torne a sunâ: rivarìno a dismovisi? Cheste considerazion e diven de gnove saltade fûr tai ultins dîs de sopression dal Ufici Scolastic Regjonâl (USR) pal Friûl-VJ.
La decision fate indenant de bande dal Ministeri de Istruzion di fâ un USR unic a Vignesie che al vedi competencis sei sul Venit che su la nestre regjon e jere tal aiar za di timp. Cumò si le viôt scrite, neri su blanc, dentri dal stampon dal Decret dal President dal Consei dai Ministris che al tocje la riorganizazion dai uficis ministeriâi.
Daûr di une tradizion consolidade i tais a tocjin dome la periferie e no ancje i uficis centrâi e al ven avonde facil berlâ cuintri dal «centralismo romano», soredut tes sôs cuincis plui resintis là che prassi e ideologjie si platin daûr de sante scugne di sparagnâ e des etichetis de «spending review» e de «razionalizazion».
I politics di chenti – tra Regjon e Ents locâi– a àn fat sintî la lôr vôs. Lu à fat la Zonte regjonâl, lu àn fat conseîrs regjonâi di ducj i colôrs e no àn mancjât di vierzi bocje ancje chei altris specialiscj tes declarazions altitonantis. Si son zontâts ancje i sindicâts, segnalant diviers pericui: si pierdin puescj di vore tal setôr de istruzion, la scuele di chenti e funzionarà piês e i coscj, invezit di calâ, a cressaran ancjemò. Ducj cuancj, dentri e fûr dai palaçs, a àn marcât soredut une robe, ven a dî che chest al è un atac ae autonomie speciâl de nestre Regjon.
Chest argoment di fonde e ancje chês altris preocupazions che a son stadis pandudis a àn mani, a son justis e salacor sacris e santis.
Cun dut achel a saltin fûr altris domandis in cont des scuelis e de specialitât regjonâl: chi di nô lis scuelis fasino ad in plen ce che a varessin di fâ? E ce robe ise cheste specialitât? Cemût ise? A ce coventie? Par fâ ce?
Cjalant in muse la realtât, si cjatin rispuestis che no son tant bielis, ni in cont di scuelis e USR ni par ce che al tocje la autonomie de Regjon e la maniere che cheste e ven doprade.
Al è fintremai cui che al pense che nol è un mâl che nol sedi un ben, stant che no je diference tra Vignesie e Triest e che il gnûf ufici interregjonâl si clamarès dome «Veneto e Friuli».
La cuistion e je plui serie e la situazion des lenghis minoritariis e di chê furlane in particolâr te scuelis le sclarìs ad in plen. Su chest cantin, tai ultins agns, dutun cui sorestants regjonâi di prime e cun chei di cumò che no si àn ancjemò mots, l'USR nol à fat nuie e il Plan par fâ jentrâ il furlan tes scuelis, za clopadiç par so cont, nol è mai jentrât in vore.
Cussì, plui che difindi la autonomie regjonâl al covente metile in vore. Plui che difindi l'USR al covente contindi al Stât la competence primarie su la istruzion parcè che a une regjon speciâl e covente une scuele speciâl.
La Regjon e varès di movisi in cheste direzion, cemût che al à dit ancje cualchi conseîr regjonâl. Si movaraie? O sino dome cocâi speciâi?
…………………
Pag. 6 anno III N° 199
venerdì 15 novembre 2013
“IL QUOTIDIANO del FVG”
Rubrica di “EURO FURLAN”
............
Va a lei ancje il BLOG di "EURO FURLAN"


text:
30 dicembre 2007
Un blog intun clic
29 dicembre 2007
Fiestis alchimistichis
Dopo un biel pôc di timp o ai tornât a meti il nâs te scansie de biblioteche par divertiment e mi soi cjolt cualchi libri di lei, che si zonte a chel che mi à puartât Bambin Gjesù.
Une persone speciâl mi à conseât chest libri "L'Alchimista" di Paulo Coelho. Lu ai a pene tacât ma la sô maniere di scrivi sute e direte mi divertìs pardabon. Cui lui aial za let di voaltris? Ma mi racomandi: no stait a gjavâmi la sorprese dal finâl!
28 dicembre 2007
Cence peraulis
E ca di un pôc si torne a tacâ :-)
27 dicembre 2007
Regâl di lei
26 dicembre 2007
Bon 2008!
25 dicembre 2007
Bon Nadâl ai grancj ma soredut ai piçui
24 dicembre 2007
Charlie Chaplin, 1899-1977
Trente agns indaûr, la dì di Nadâl dal 1977 in Svuizare al murive Charlie Chaplin.
Ducj lu ricuardin come Charlot, ma un dai films che mi son plasût di plui al è cence dubi: "Il Grant Ditatôr", un cine dal 1940 ma che al semee scrit chê altre dì, come che si pues scoltâ dal Discors finâl ae umanitât che us met ta chest clip.
Bon Nadâl a ducj e ancje a ti, Charlie.
23 dicembre 2007
Bon Nadâl cu La Pastorele
O ringrazii il Jaio par chest biel regâl e o auguri a ducj i letôrs dal blog un Bon Nadâl e un Bon Principi.
Come che mi à scrit ancje il Carli:
Bon Nadâl, Bon Finiment e Miôr Principi
Che lis flamis e i fums dai pignarûi
nus puartin un avignî di pâs e di libertât.
La Pastorele
Di Nadâl chest an ti prei
Cjantimi la pastorele
Din don dan cun doi cjargnei
Din don dan e une cjargnele
E sot mieze gnot
Se o soi za pognet
Tegnimi dismot
E o sarai cuiet
Po, se a 'nd è la lune
Impensiti in chê volte
Cuant che a fâ furtune
Nô si lave vie
Cence nancje un franc
E nuie inte sachete
Dome un toc di pan...
... Un toc di pan.
Di Nadâl o sin ducj biei
Par cjantâ la pastorele
Dami un lapis e dami un sfuei
Che o le scrîf a la mê biele
Di Nadâl se tu mi spietis
O cjantarai la pastorele.
Din din dan cun lis cjampanis
Bon Nadâl ae mê cjargnele.
22 dicembre 2007
A chei de barete nissun je pete
ps: vêso scrit ancje voaltris la letarute al Bambin Gjesù? ce i vêso domandât?
Premi a Luca e Carlo
Farcadice al à 4 pontadis: Colonia Caroya, Charleroi, Umkomaas e Toronto.
Chest l'estrat dal verbâl de jurie:
"[...] Cjapant in considerazion sei Diari di viaç, Charleroi, Belgjiche sei Diari di viaç, Umkomaas, Sud Afriche, la Comission e consegne il premi a:
Farcadice, Diari di viaç di Carlo Della Vedova e Luca Peresson
cun cheste motivazion:
"L'otim nivel di realizazion professionâl des dôs oparis (Diari di viaç, Charleroi, Belgjiche e Diari di viaç, Umkomaas, Sud Afriche) al è compagnât di une sielte atente dai materiâi, di une sensibilitât indiscutibile tal savê condusi lis intervistis, di une composizion de imagjin acurade e elegante che e riclame a di une culture cinematografiche vivarose, e al è metût in evidence par vie di un montaç eficaç, li che il snait, dentri di un progjet cussì complès, al rive a coinvolzi dal dut il spetatôr [...]".
Ju ringrazii ancje par vêmi dât l'onôr di contribuî a chest progjet cuntun gno piçul intervent.
Compliments di cûr!!!
21 dicembre 2007
Piçulis grandis sodisfazions
20 dicembre 2007
Slovenie in Schengen
O capìs che cualchidun al sedi preocupât di chest, ancje par un discors di sigurece, ma jo o pensi che finalmentri si zire pagjine sierant un cjapitul di divisions lungjis cuasit un secul!
E sperìn che a gambiin maniere di pensâ ducj chei che a àn tal cjâf chê brute definizion dal Friûl: "la sentinella sul confine orientale"!!!
Dolce letarute
19 dicembre 2007
18 dicembre 2007
Eletrocjadene di Nadâl
Nol è Nadâl cence il zugut di auguris di Nadâl, e cussì chei simpaticons dal blog Corona's a àn inmaneât une cjadene di Sant Antoni... Joi ce biel! Ve chi lis mês rispuestis:
Trê adietîfs par descrivi il to blog:
Furlan, sticeboris, rispietôs (de grafie de lenghe furlane)
Trops blogarins âstu cognossût di persone?
1, 2, 3, 4, 5 ... parcè metisi un limit?
Cuâl blogarin varessistu gust di cognossi di persone?
La domande valie dome pai blogarins o ancje pes blogarinis? ;-) Però stant che no si rispuint mai a une domande cuntune altre domande... Ma thermonuke dulà isal finît? ;-)
Cuâl isal il prin blog che tu leis a buinore?
Ma al è clâr: chel chi, ve! ;-)
Fasaressistu fieste se al sieràs cuâl blog?
Nissun: libertât di espression par ducj!
Fâs talent scout: segnale un zovin blogarin-promesse.
Trentespagnolets: lait a viodi... al è "sul prin dâ sù", ma al è propit simpatic e al fasarà strade... magari al scrivarà ancje un libri ;-)
Fat.
E cumò o passi l'Elettrocjadenefurlane a la blogarine furlane in Egjit la Chiara, a Simone e a Renzo
17 dicembre 2007
Miercus al è consei comunâl
Par viodi l'ordin dal dì, fracait achì.
16 dicembre 2007
Honsell su pre Toni
Tal prin coment us met un articul li che si ripuartin lis declarazions di Honsell.
La mostre sui libris di pre Toni e larà indevant fint ai 6 di Zenâr dal 2008.
15 dicembre 2007
Auguris in Vile
Chest an, cuant che mi è rivât l'invît, o ai viodût cun plasê che si son visâts ancje di fâ i auguris par furlan, dongje des tantis lenghis che a son stadis dopradis par scrivi il biliet.
Mi visi che l'an passât o vevi segnalât la mancjance e chest an a àn viodût di meti a puest. Sperìn che al sedi un piçul segnâl par miorâ un ategjament suntun argoment che nol è stât tratât ben dal nestri grup regjonâl in ocasion de discussion de gnove leç di tutele de lenghe furlane.
14 dicembre 2007
13 dicembre 2007
Bad Santa
A mi mi à plasût parcè che ancje se e jere cualchi peraulate, mi à plasût la ironie di font e il messaç finâl che al è positîf. Us consei di viodilu, par fâ cualchi biele ridade, ma ancje par une riflession. Ve chi la recension e cualchi opinion (che o condivît cuant che a son positivis).
Buine vision!
Sante Luzie in Patrie
SANTE LUZIE
Sante Luzie benedete,
aio di dîle propri sclete?
Jo o volarès dal to bon cûr
un plasê… devantdaûr!
Ce mi zovie mai la viste
su la tiere cussì triste?
Ce aio di fâ mò dai miei voi
cuant che il mont al è un imbroi?
Ce biel viodi chês maseriis,
chest ledan, chestis tristeriis,
chestis tantis robariis
par chel mostri di paîs!
Viodi musis rabeosis,
ongulis lungjis e cragnosis,
balarins e cjochelis
che a blestemin sot lis stelis!
Ce biel gust viodi frutatis
sgherlis, socis, sfaçadatis;
o fantats cussì dordei
che a no san cjatâ di miei!
Sante Luzie benedete,
aio di dîle propri sclete?
No saressial miei sei vuarp
e pe anime e pal cuarp?
Pre Bepo Marchet 1946Cussì al scriveve pre Bepo 60 agns e passe indaûr. Ma jo o pensi che al sedi stât masse pessimist.
Conciert di Nadâl
Te stesse sere al sarà consegnât ancje il premi "Une vôs par ducj" volût de famee Maschio par ricuardâ il nono Pippo.
12 dicembre 2007
Solidarietât a Sant Tomâs
Un grazie a Anna e a ducj i volantaris che a àn decidût di impegnâsi ancje chest an.
L'apontament al è par cheste domenie ai 16 di Dicembar des 2 e mieze dopomisdì fint di sere par fâ dal ben: jo o pensi che o larai tor lis 5.
Al sarès biel cjatâsi cualchi blogarin alì par dâ une man: al baste pôc par judâ tant!
Par viodi la locandine plui grande, fracait achì!
Premiazion dal concors Estroverso
Ta chê ocasion a saran comunicâts i nons dai vincidôrs dal concors che al à viodût la partecipazions di concorints di dute la Regjon, de Italie, ma ancje di cualchi partecipant fûr dal stât talian. Un biel inizi par un progjet che al à la ambizion di presentâsi come une novitât sul panorame dai concors leteraris “Cheste esperience e rapresente un “unicum” e al merte atenzion” al à declarât il prof. Livio Sossi, docent di leterature de infanzie li de Universitât dal Friûl e president de Jurie.
Lis lenghis protagonistis de prime edizion a son stadis l’ongjarês, il sloven e il cec che a son stadis voltadis par talian e par furlan.
“La aministrazion comunâl e à volût cussì promovi la difusion di tescj pai fruts parcè che o sin convints che dome cjalant cun atenzion ai plui piçui si podarà costruî une grande Europe dai popui, intune vision di integrazion des culturis” al à declarât Gianfranco Balzano, assessôr pes politichis di partecipazion dal comun di Tavagnà.
La iniziative e je stade coordenade dal sportel pe lenghe furlane dal comun di Tavagnà e e je stade patrocinade de Regjon GVJ, provincie di Udin, universitât dal Friûl, Agjenzie pe lenghe furlane e associazion Linguestpress.
“O vin volût cjapâ i principis dal Consei di Europe che al dîs che la nestre, citadins europeans, e je une realtât plurilengâl e lu sarà simpri” al comente il prof. Mario Pezzetta, sindic di Tavagnà “La cognossince dai popui di dute Europe e des lenghis internazionâls e passe in maniere evidente traviers la cognossince e la promozion des nestris lenghis: chê locâl (la lenghe furlane) e chê dal nestri stât (la lenghe taliane)”.
Pe primevere 2008 e je previodude ancje une cunvigne su la impuartance de traduzion in particolâr par oparis destinadis ai plui piçui, a conferme che l’interès e la iniziative dal Comun di Tavagnà a continuin su cheste strade.
11 dicembre 2007
Cjâr amì, ti scrîf
10 dicembre 2007
Dalai Lama a Udin
Però i nestris politics al semee che a vedin pôre a dâ solidarietât a chest om parcè che forsit a àn pôre di cualchi conseguence de Cine, di fâi displasê al stât che al à colonizât il Tibet e esiliât il Dalai Lama: in Tibet al è un reât ancje vê dome une foto dal Dalai Lama te sachete!
La Cine e je un stât che ducj a cjalin come la gnove frontiere de economie, ma masse voltis si dismenteisi che in Cine no son rispietâts i dirits civîi!
O speri che te politiche di cjase nestre, cualchidun al vedi lis balis par denunciâ cheste vergogne, sotane de sêt di insiorâsi cuntun paîs che al spiete dome che chest siorut al mueri par podê dâ la ultime legnade al Tibet!
Politics tirait fûr lis balis!
09 dicembre 2007
Pensâ difarent
Nome chei che a son cussì mats di pensâ di podê gambiâ il mont, a rivin a gambiâlu pardabon.
E pre Toni al diseve ancje "Se no rivais a gambiâ il mont, cirît che il mont no us gambii voaltris. Se no rivais a salvâlu, metêtle dute par che no us sassini".
Un grazie a Aldo par vê tirât fûr chest filmât.
Il Lunari des Furlanis
08 dicembre 2007
Vie lui, vie ducj
Cumò, dentri di 20 dîs (mi pâr che cussì al sedi il tiermini), al rivarà il comissari che al puartarà l'ent fint aes prossimis elezions.
Mi displâs che cheste vicende si sedi sierade ta cheste maniere. Strassoldo al à fat un erôr e al jere just che al lassàs la incarghe... Nol à volût molâ, ma ce aial risolt? Mah?!
Ducj a cjase (pecjât) e si torne a votâ in primevere.
07 dicembre 2007
R.esistence in Dub
Vuê us met il video de esibizion: la vôs e je chê di DJ Tubet!
Lenghe furlane europeane
Pecjât che chei che a varessin dibisugne di vignî a scoltâ la cunvigne probabilmentri no saran: dute chê rie di conseîrs regjonâi e politics de nestre regjon che a continuin a trai cuintri de tutele de lenghe furlane.
06 dicembre 2007
Un tic di toponomastiche
O ringrazii Federica che mi àn mandât cheste robute :-)
05 dicembre 2007
Tondo: che e sedi la volte buine?
Cui che nol à mai molât e che in dì di vuê al à dimostrât di crodi intune vitorie al è Renzo Tondo. Cualchidun, come il senadôr di Martignà (provincie di Gjenue), al continue a dî che "Renzo nol va ben, al è adore par fâ nons" e balis variis, ma inmò nol à une alternative: magari spietìno che al vegni il 2009 par tirâ fûr un non? (viodêt che si vote te primavere dal 2008!).
Sperìn che e sedi la volte buine e che a Renzo i vegnin dade la pussibilitât che tal 2003 i è stade neade: lui, Renzo, intant al è za partît.
04 dicembre 2007
Benvignût Santino Roya
O fâs lis congratulazions a so pari, il gno amì Claudio Roya che al lavore a Radio FM Communicar, a la mame Maria Laura e al fradi Luca.
Un altri furlanargjentin che al fâs cressi la biele comunitât furlane di Colonia Caroya!
03 dicembre 2007
Cun Loris Vescovo in Gnove Zelande
Al à screât un blog che si pues lei par viodi ce che al cumbine ta chest so biel viaç.
Mandi Loris e mandi a ducj i furlans di là jù!
(te foto fate a Taupo, Gnove Zelande, di çampe a drete: Devid Cudicio di Torean di Cividât, Loris Vescovo e Doro Zanini di Udin)
02 dicembre 2007
Premi Friûl 2007
Si è sierât il premi Friûl e chest an son stât premiâts i R.esistence in dub, che a fasin musiche ispirantsi a la Gjamaiche cjantant par furlan.
Il zovin che al fevele sul palc al è DJ Tubet.
01 dicembre 2007
Zornade cuintri dal AIDS
Une des formis di trasmission de malatie e je chê midiant di rapuarts sessuâi.
Se us capite di vê rapuarts ocasionâi, stait atents: jo no condivît che lis personis a vedin esperiencis dome dentri dal matrimoni e dome pe procreazion.
L'argoment al è une vore dificil e no volarès dî banalitâts.
Mi limiti a dâ un consei, no dome par evitâ gravidancis no voludis: dopraitlu.


text:
Pensât su misure pai amants dal sport grancj e piçui di dut il mont.
Fans piçui
O vin fat in mût che al sei sempliç zontâ i gjenitôrs tant che contats dal zuiadôr, e che par lôr al sei facil gjestî il profîl dal lôr frut e i siei programs des ativitâts su Teamstuff.
Fans grancj
Sêso ducj adults? Zontâ scuadris di grancj al è facil, e pai zuiadôrs al sarà facil controlâ i lôr programs e gjestî il lôr profîl su Teamstuff.
Fans miscliçâts
Teamstuff ti permet di zontâ te stesse scuadre sei zuiadôrs adun cui lôr gjenitôrs, sei cence, e ai zuiadôrs ur permet di cambiâ lis lôr impostazions cuant che a son pronts par fâlu.
Ducj i fans
E al è clâr che tu pues viodi i programs di ducj i tiei fans, grancj e piçui, intune uniche schede.


text:
Setembar 2014
SETEMBAR - PRIME PAGJINE. EDITORIÂL - Une gnove sentinele di Italie al puest de nestre autonomie / Spietant i dâts USR, l’impegn de Panariti pe scuele par furlan / Une propueste pal assessôr Pirone su la memorie de Prime Guere Mondiâl / PAGJINE 2 – Si impiin i fûcs par slontanâ il spauraç dal eletrodot / VIERS IL FRIÛL. Pocjis gnovis sul front di Sapade e Cint / Baston di Sant Pieri di Cjargne / PAGJINE 3 - Bankitalia aie cambiade idee? / La specialitât e va praticade, no predicjade / LA VÔS DE CISL. Redits che a derivin de vendite di imobii. Tassazion des plusvalencis / PAGJINE 4 – Consultazion digjitâl pe indipendence dal Friûl / Cui sono? / Cemût si votial? / PAGJINE 5 - La Patrie dal Friûl e presente il gnûf libri dai Gnognosaurs… ator pal Friûl cul Messaggero Veneto / Fruts cressûts a pan e… Gnognos! / L’autôr: grandis colaborazions, cence mai dismenteâ il furlan / OCJO! PRENOTE il gnûf libri dai Gnognosaurs / PAGJINE 6 - MUSIS DI…FACEBOOK. Il “tipic furlan” che al è un grant sucès / Autenticitât al Fogolâr di Rome: interviste a Francesco Pittoni / PAGJINE 7 - SLOVENIE. La Slovenie no à rivât a sielzi il so comissari UE / AUSTRIE. Diretôrs des scuelis superiôrs a vuelin la lauree in lenghe turche / FRIÛL EUROPE. Timp di Europe, di lenghis e di mobilitazions / PAGJINE 8 - MUSICHE. E torne la musiche internazionâl di Suns / La Cjargne di Spinotti / Il Diari al bandone la cjarte e al cres sul web / PAGJINE 9 - La presince assente: pensâ Franco Marchetta, intal Friûl di vuê / SIMPRI BOGNS. La vite di Jesù, Udin 2014 / AL CINE CUN BETE. Il diaul si viest di Bernardi / PAGJINE 10 - / IL FERÂL. I FURLANS E IL TEMPLI. (otave pontade) / A Zui 40 agns dopo: Glesie Furlane come il sâl e il levan pal Friûl / Lubiane. In visite cun Glesie Furlane / PAGJINE 11 - IL GRANT LUNARI DAL FRIÛL. Setembar / PAGJINE 12 - 1914-2014 IL CENTENARI DES BAUSIIS E DE VERGOGNE. Violence etniche /
*** I articui a son disponibii fracant sul titul. Buine leture.


text:
SIMPRI BOGNS. “Pieri Pičul, Storie dal popul furlan”, Reane 2012
“Une dì dal mês di Vierte adalt, su la Tencje, daûr il çuc cuasi a straplomp su la Bût, si alçà un fîl di fum. Di façade, a miege mont Paulâr, un frut al jessì imburît de lobie, al montà e dismontà la prime e la seconde maserie, disponudis come murais di difese, al traviersà ben svelt il splaç disboscât che al jere in rive jù e come un gjat si rimpinà sul grant peç…”
Cussì e scomence cheste storie dal popul furlan, publicade pe prime volte intal 1974 e cumò rieditade cul contribût de Provincie di Udin, simpri par cure de Clape Hermes di Colorêt e de tipografie Cjandet di Reane. E je stade riviodude la grafie, modificade la temporalitât verbâl e normalizât l’aspiet lessicâl par meti ancje cheste opare in linie cul proces di normalizazion linguistiche che al è in vore. Cussì al spieghe Marc De Agostini inte premesse. La presentazion e je dal president de Provincie. Po o vin une curte biografie dal autor e il premabul di pre Pieri stes.
L’intent al jere chel di scrivi une storie che e fos a la puartade dai zovins des scuelis mediis e, cundifat, no son rârs i câs là che l’autor al si indrece diret ai cjars scuelârs o ai cjars letôrs. Ma nol è nuie di plui dificil che scrivi sempliç, massime suntun argoment cussì intrigôs tanche che la storie. Pre Pieri al ten il timon dret de bande che al à decidût di lâ, ma la materie e je daspes masse complesse par rindile cun peraulis facilis, cence cori il risi di banalizâ i grancj acjadiments e finî par no capîju. Par no dî des sfilzis di nons che ogni storie e puarte simpri cun sé. Nancje sedi obietîf nol è facil pal storic che al à une ipotesi di dimostrâ, in chest câs che il popul furlan al è un popul e nuje di mancul che un popul. E alore o cjatarìn dispès peraulis come … ‘par dî il vêr…’ o ben ‘al va dit ancje che…’. La impostazion eclesiastiche de ricercje si le olme benon (l’autor al è un predi…), ma no disturbe la comprension dai acjadiments.
Il libri al è insiorât di tredis disens fûr di test dal artist Lucardi e di une sorte di postfazion di pre Checo Placerean, plene di morbin e di scoreadis cuintri lis ipocrisiis dai potents. Lu completin sedis cjartis geografichis-storichis, disegnadis di Zorz Jus, che a formin une sorte di atlant storic dal Friûl, fotografât intai varis moments de sô tormentade vicende storiche. ❚
✒ Laurin Zuan Nardin


text:
MUSICHE. Manu Chao al sune furlan cui Playa Desnuda
Dificil rivâ a sierâ la sô musiche sot di une ‘etichete’: i concierts di Manu Chao a son un grande fieste popolâr e chel che si divertìs plui di ducj al somee propit chest incredibil musicist franc basc galizian che ai 27 di Jugn al à inflamât i 12.000 che si son dâts dongje sul Cjars pe date dal tour ‘La Ventura’, organizade de associazion Culturâl Drugamuzika, za famose par puartâ in Italie il plui grant event di musiche balcaniche ‘Gucˇa na Krasu’.
Intun contest cussì multietnic nol podeve mancjâ il Friûl ancje “on stage”: a scomençâ de fondamentâl colaborazion organizative de Azalea Promotion, ma soredut pe partecipazion musicâl dai Playa Desnuda che a àn viert la serade scjaldant par ben il public. E tra il lôr repertori passât e chel gnûf cul singul dal disc a pene realizât “Caminar Sobre Las Nubes” (lait su youtube par viodi il video www.youtube.com/playadesnuda), a àn proponût ancje un omaç ancje ae band dai Prorastar “Premi Friûl jodût dal underground” fasint cussì svolâ la lenghe furlane sui prâts dal Cjars. No podìn duncje no complimentâsi sedi cul grup sedi cu la organizazion par chest biel esempli di tornâ a proponi: il moviment musicâl furlan al merete di jessi valorizât e bisugnarès impensâsi plui dispès cuant che a rivin grancj artiscj internazionâls che lis bands, come i Playa Desnuda, a puedin jessi ambassadôrs privilezâts ancje de nestre identitât.
Ma la sorprese plui grande no je stade dome chê di vierzi il conciert di Manu Chao, che za e sarès stade une biele sodisfazion: la lôr sezion di flâts (Leo Virgili cul trombon, Nico Rinaldi cul sax e Mirko Cisilino cu la trombe) a son stâts clamâts sul palc propit grazie ae grande gjenerositât di Manu Chao, che tor 8 di sere, juste une orute prime di scomençâ a sunâ, al à volût provâ i tocs cui trê musiciscj furlan tal back stage, dut documentât di un video postât su Facebook.
Di chei moments nus conte alc Leo Virgili “E je stade une esperience ecezionâl, ma no us dîs ce che o ai passât prime di sunâ sul palc: o jeri nervoson e o ai passât il timp a riviodimi su youtube lis cjançons che o varès vût di sunâ”!
Al telefon, dopo dal conciert si sint che la adrenaline e je inmò alte “Al è stât incredibil e Manu Chao si è dimostrât une persone di une umanitât fûr dal normâl” al continue il trombonist di Playa Desnuda “Cuant che o vin finide la esibizion cun lui, no mi visi tropis voltis che nus à ringraziât”!
Ma cemût ise che o vês cumbinât di sunâ cun lui? “La produzion nus à contatât parcè che e saveve che i Playa Desnuda a vevin une sezion di flâts e o sin plasût” al conte cun braure Leo “Cuant che al è rivât Manu Chao o vin vût juste il timp di provâ chei tocs che dopo o vin sunât insiemit… il rest e je stade une fiestone”!
E la gjenerositât dal ex leader dai Mano Negra e je stade confermade ancje di ce che nus dîs Leo prime di saludâsi “Za cussì al sarès stât plui che avonde, ma ae fin nus à ancje domandât i nestris contats: forsit nol sucedarà nuie, ma parcè meti limits ae providence”? ❚
Christian Romanini